Diari Oficial de la Generalitat Valenciana


Sumari del DOGV 5944, del 30-01-2009 (2009/750)

ORDRE de 30 de desembre de 2008, de la Conselleria d'Economia, Hisenda i Ocupació, per la qual es convoca i es regula la concessió de subvencions públiques destinades al foment de l'ocupació protegida per a persones amb discapacitat en Centres Especials d'Ocupació i enclavaments laborals per a l'exercici 2009.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5944

Data del DOGV
:   30-01-2009

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2009/750


Data del document
:   30-12-2008

Organisme emissor
:   Conselleria d'Economia, Hisenda i Ocupació

Tipus de document
:   Ordre

Anàlisi jurídica

 Descriptors 

:   * Servici Valencià d'Ocupació i Formació
    * inserció professional
    * creació d'ocupació
    * suport econòmic
    * ajuda a l'ocupació
    * manteniment de l'ocupació
    * empresa privada
    * discapacitat
    * professió independent
    * societat sense fins de lucre
    * ocupador
    * ajuda pública

ORDRE de 30 de desembre de 2008, de la Conselleria d'Economia, Hisenda i Ocupació, per la qual es convoca i es regula la concessió de subvencions públiques destinades al foment de l'ocupació protegida per a persones amb discapacitat en Centres Especials d'Ocupació i enclavaments laborals per a l'exercici 2009. [2009/750]  
Dins del marc competencial atribuït a la Generalitat en matèria de foment de l'ocupació, esta du a terme una política coordinada per a la inserció laboral de les persones amb discapacitat, no sols en empreses d'ocupació protegida (Centres Especials d'Ocupació) sinó també en empreses ordinàries, potenciant el trànsit de treballadors d'aquelles a estes, però prestant una especial dedicació a aquelles persones que, pel seu tipus de discapacitat, presenten unes especials dificultats per a la inserció en l'empresa ordinària.  
En la present ordre s'arrepleguen les ajudes gestionades pel Servici Valencià d'Ocupació i Formació (SERVEF), destinades a la integració laboral dels treballadors amb discapacitat, en els centres especials d'Ocupació, així com ajudes a l'empresa ordinària que potencien el trànsit dels treballadors amb discapacitat dels Centres Especials d'Ocupació a estes.  
El títol II de la present ordre recull els programes destinats a la integració de treballadors de Centres Especials d'Ocupació entenent per tals a aquelles entitats públiques o privades, que poden tindre ànim de lucre o no tindre este i l'objectiu principal del qual és la realització d'un treball productiu, sent la seua finalitat la d'assegurar una ocupació remunerada a aquelles persones que, per la naturalesa de les minusvalideses, no poden exercir una activitat en condicions habituals, ja siga de forma temporal o definitiva, per la qual cosa les seues plantilles estan constituïdes almenys per un 70% de persones amb discapacitat, podent cobrir-se la resta dels llocs per personal no discapacitat la contractació de la qual resulte imprescindible per a l'exercici de les seues activitats. Els programes de creació, ampliació i manteniment de llocs es regulen en el marc del que establix l'Ordre de 16 d'octubre de 1998, del Ministeri de Treball i Assumptes Socials, que establix les bases reguladores per a la concessió d'ajudes i subvencions públiques destinades al foment de la seua integració laboral en centres especials d'Ocupació i treball autònom, excepte els programes següents:   
- l'ajuda de les despeses financeres destinades a subsidiar parcialment les despeses financeres generades com a conseqüència de les bestretes mensuals de l'ajuda de manteniment salarial, que serà dotat amb fons propis de la Generalitat.  
- l'ajuda complementària per als Centres Especials d'Ocupació que tinguen treballadors amb discapacitat de molt difícil inserció», consistent en 200 euros mensuals per cada treballador amb discapacitat psíquica, o, 100 euros mensuals per cada treballador amb discapacitat física o sensorial amb un grau de minusvalidesa reconegut igual o superior al 65%, que podran ser dotats amb fons propis de la Generalitat o fons europeus.  
S'inclouen així mateix en el títol II, les ajudes a les unitats de suport a l'activitat professional, creades per Reial Decret 469/2006, de 21 d'abril, (BOE del 22) en el marc dels servicis d'ajust personal i social dels Centres Especials d'Ocupació, servicis la definició legal dels quals ja es va introduir anteriorment a través del número 2 de l'article 42 de la Llei 13/1982, de 7 d'abril, per mitjà de la Llei 66/1997, de 30 de desembre, de Mesures Fiscals, administratives i de l'orde social, segons els quals «s'entendrà per servicis d'ajust personal i social els de rehabilitació, terapèutics, d'integració social, cultural i esportius que procuren al treballador minusvàlid del Centre Especial d'Ocupació una major rehabilitació personal i una millor adaptació de la seua relació social».  
Dins del mateix títol I s'arreplega un altre programa que és específic de la Comunitat Valenciana: els «CEE+I» l'objectiu dels quals és facilitar la contractació laboral en empreses ordinàries de persones discapacitades que prèviament hagen seguit un itinerari d'inserció en un CEE qualificat com a tal i en els estatuts del qual conste que a més de les activitats econòmiques pròpies del Centre Especial d'Ocupació, una de les funcions serà la integració laboral en el mercat ordinari dels treballadors amb discapacitat que tinguen en la seua plantilla, previ seguiment d'un itinerari d'inserció i acord amb empreses col·laboradores.  
El títol III es dedica a fomentar la contractació indefinida en empresa ordinària de treballadors amb discapacitat procedents dels enclavaments laborals regulats pel Reial Decret 290/2004, de 20 de febrer.  
La consideració dels que són «persones amb discapacitat» a l'efecte de la present Ordre, i per tant, beneficiaris últims dels programes regulats en esta, és recollida en la disposició addicional tercera, incloent-se l'assimilació establida segons la Llei 51/2003, de 2 de desembre, d'Igualtat d'Oportunitats, no Discriminació i Accessibilitat Universal de les Persones amb Discapacitat, que haurà de ser acreditada segons el que preveu el Reial Decret 1414/2006, d'1 de desembre, pel qual es determina la consideració de persona amb discapacitat a l'efecte de la Llei 51/2003, de 2 de desembre, d'Igualtat d'Oportunitats, no Discriminació i Accessibilitat Universal de les persones amb Discapacitat (BOE del 16 de desembre).  
Atés que les ajudes i subvencions que concedisca la Generalitat a la contractació de treballadors amb discapacitat, és un instrument vàlid per a potenciar la inserció laboral d'este col·lectiu de treballadors, finalitat última dels esforços no sols autonòmics sinó també nacionals i europeus, és per allò que, a través del Decret 279/2004, de 17 de desembre, del Consell de la Generalitat, es regulen mesures en els procediments de contractació administrativa i de concessió de subvencions per al foment de l'ocupació de les persones amb discapacitat, en relació amb el que establix l'Estatut del Discapacitat, aprovat per Llei 11/2003, de 10 d'abril, s'habilita la possibilitat d'establir preferències en la concessió d'ajudes i subvencions de la Generalitat, així com d'exigir l'acreditació del compliment de la normativa sobre integració laboral de discapacitats, a totes les empreses que sol·liciten ajudes o subvencions a la Generalitat.  
La Llei 43/2006, de 29 de desembre, per a la millora del creixement i de l'ocupació (BOE del 30 de desembre), regula les bonificacions de quotes a la Seguretat Social per contractació de treballadors amb discapacitat. que hauran de practicar-les directament els beneficiaris sense l'autorització prèvia del SERVEF.  
En la redacció de la present Ordre s'han tingut en compte la Llei 38/2003, General de Subvencions, així com el Reial Decret 887/2006, de 21 de juliol, pel qual s'aprova el Reglament que la desplega.  
La present convocatòria pretén, a través del Servici Valencià d'Ocupació i Formació (SERVEF), dur a terme el compliment dels compromisos derivats de l'aprovació del Pacte Valencià pel Creixement i l'Ocupació II 2475-9222 IDYOHI II, prioritzant en el compliment dels seus objectius, la consecució de llocs de treball més estables i de qualitat que garantisquen el dret a una ocupació digna, així com la igualtat d'homes i dones, d'acord amb els principis establits en la Llei 9/2003, de 2 d'abril, per a la Igualtat entre Dones i Homes (DOGV de 4 d'abril).  
En virtut d'això, fent ús de les atribucions conferides per l'article 28 de la Llei 5/1983, de 30 de desembre, del Consell i el Decret 129/2007, de 27 de juliol, del Consell, pel qual s'aprova el Reglament Orgànic i Funcional de la Conselleria d'Economia, Hisenda i Ocupació,   
ORDENE  
TÍTOL I  
CAPÍTOL I  
Disposicions generals  
Article 1. Objecte i àmbit  
1. L'objecte de la present ordre és establir un programa d'ajudes destinades a promoure i facilitar la integració laboral de persones amb discapacitat en l'àmbit de la Comunitat Valenciana.  
2. El règim d'ajudes aplicable serà el determinat en els articles següents.  
Article 2. Accions de suport   
1. Les ajudes previstes en la present ordre aniran destinades a:  
A. Ajudes a Centres Especials d'Ocupació:  
a) Projectes de creació d'ocupació estable.  
b) Manteniment de llocs de treball.  
c) Unitats de suport a l'activitat professional  
d) Projectes d'inserció a través de CEE+ I  
B. Contractació de treballadors amb discapacitat per empreses ordinàries:  
a) Programa de suport a la contractació indefinida a través d'enclavaments laborals.  
2. Les ajudes que es concedisquen a l'empara de la present ordre tindran la consideració de subvencions públiques, i es regiran en allò no disposat per esta, per la normativa a què fa referència la disposició addicional quarta de la present ordre.   
Article 3. Beneficiaris de les ajudes  
Podran ser beneficiaris de les ajudes previstes en la present ordre:  
a) Per a les ajudes a què es referixen les lletres a), b) i c) de l'article 2.1 A, els titulars dels Centres Especials d'Ocupació l'activitat dels quals es realitze a la Comunitat Valenciana que complisquen amb els requisits establits en la present ordre per a cada programa d'ajudes.  
b) Per a les ajudes a què es referix l'apartat 2.1.A d) els Centres Especials d'Ocupació hauran de comptar en els seus estatuts socials amb la referència explícita sobre el seu caràcter d'Empresa d'Inserció (CEE+I).   
c) Per a les ajudes a què es referix la lletra a) de l'article 2.1B, les empreses col·laboradores que, d'acord amb allò que s'ha regulat en el Reial Decret 290/2004, de 20 de febrer, contracten amb caràcter indefinit a treballadors amb discapacitat d'un enclavament laboral.  
Els Centres Especials d'Ocupació, beneficiaris de les ajudes d'acord amb allò establit en els apartats a) i b) abans descrits, hauran de tenir la consideració de PYMES, d'acord amb allò establit en al disposició addicional segona de la present Ordre.  
En cap cas podran resultar beneficiàries les agrupacions de persones físiques o jurídiques, públiques o privades, les comunitats de béns o qualsevol altre tipus d'unitat econòmica o patrimoni separat que, encara que no tinguen personalitat jurídica, puguen realitzar les actuacions que donarien dret a les ajudes.  
Article 4. Requisits generals dels beneficiaris  
No podran obtindre la condició de beneficiaris de les subvencions regulades en la present ordre les persones o entitats en què concórrega alguna de les circumstàncies previstes en l'apartat 2 de l'article 13 de la Llei 38/2003, General de Subvencions, llevat que per la naturalesa de la subvenció s'exceptue per la seua normativa reguladora, ni les empreses en crisi o les empreses que estiguen subjectes a una ordre de recuperació pendent després d'una decisió prèvia de la Comissió que haja declarat una ajuda il·legal i incompatible amb el mercat comú.  
Article 5. Obligacions generals dels beneficiaris  
A més de les obligacions que per als beneficiaris de cada tipus d'acció s'establixen en els corresponents articles d'esta ordre, i d'acord amb el que establix l'article 14 de la Llei 38/2003, General de Subvencions, i en altres normes d'aplicació general, es declaren les següents:  
a) Complir l'objectiu, executar el projecte, realitzar l'activitat o adoptar el comportament que fonamenta la concessió de les subvencions.  
b) Justificar davant de l'òrgan concedent, el compliment dels requisits i condicions, així com la realització de l'activitat i el compliment de la finalitat que determinen la concessió o gaudi de la subvenció.  
c) Sotmetre's a les actuacions de comprovació, que ha d'efectuar l'òrgan concedent, així com qualssevol altres de comprovació i control financer que puguen realitzar els òrgans de control competents, tant nacionals com comunitaris, aportant tota aquella informació que li siga requerida en l'exercici de les actuacions anteriors.  
d) Comunicar a l'òrgan concedent o l'entitat col·laboradora l'obtenció d'altres subvencions, ajudes, ingressos o recursos que financen les activitats subvencionades.  
Esta comunicació haurà d'efectuar-se tan prompte com es conega i, en tot cas, amb anterioritat a la justificació de l'aplicació donada als fons percebuts.  
e) Acreditar amb anterioritat a dictar-se la proposta de resolució de concessió i de pagament, que es troba al corrent en el compliment de les seues obligacions tributàries i davant de la Seguretat Social. El mode d'acreditació serà l'establit en la lletra b), punt 2, de l'article 6.  
f) Disposar dels llibres comptables, registres diligenciats i la resta de documents degudament auditats en els termes exigits per la legislació mercantil i sectorial aplicable al beneficiari en cada cas  
g) Conservar els documents justificatius de l'aplicació dels fons rebuts, inclosos els documents electrònics, en la mesura que puguen ser objecte de les actuacions de comprovació i control.  
h) Per a les ajudes que resulten finançades pel Fons Social Europeu, el beneficiari estarà subjecte a les normes d'informació i publicitat que establix el Reglament (CE) número 1828/2006 de la Comissió, de 8 de desembre de 2006, que fixa normes de desplegament per al Reglament (CE) número 1083/2006, del Consell, d'11 de juliol de 2006, pel qual s'establixen les disposicions generals relatives al Fons Europeu de Desenrotllament Regional, Fons Social Europeu i Fons de Cohesió, i el Reglament (CE) número 1080/2006 del Parlament Europeu i del Consell, de 5 de juliol de 2006, relatiu al Fons Europeu de Desenrotllament Regional, en relació amb l'obligació general per a tot tipus d'ajudes de donar publicitat del caràcter públic del finançament recollit en l'article 18 de la Llei 38/2003, General de Subvencions, en relació amb l'article 31 del RD 887/2003, pel qual s'aprova el Reglament de la Llei 38/2003, i concretament, les entitats qualificades com a Centres Especials d'Ocupació, beneficiàries de qualsevol tipus d'ajuda regulada en la present Ordre, hauran de fer constar el seu caràcter de Centre Especial d'Ocupació qualificat pel Servici Valencià d'Ocupació i Formació, per mitjà del corresponent cartell indicador, tant en el domicili social com en tots i cada un dels centres de treball de la Comunitat Valenciana.   
i) Procedir al reintegrament dels fons percebuts en els supòsits previstos en l'article 37 de la llei 38/2003, General de Subvencions, en relació amb el que establixen els articles 91 a 93 del Reial Decret 887/2006, Reglament de la Llei 38/2003.  
j) La presentació de sol·licituds a l'empara d'esta ordre suposa la prestació del consentiment per part del sol·licitant perquè el SERVEF puga sol·licitar dels òrgans competents de la Seguretat Social la informació estrictament necessària per a comprovar les altes, baixes, manteniments i incidències de les contractacions subvencionades, així com perquè el SERVEF puga facilitar documentació dels CEE (Escriptures de constitució, comptes anuals i dades estrictament necessàries per a l'estudi de la viabilitat tècnica, econòmica i financera dels projectes presentats i dels propis Centres Especials d'Ocupació) a entitats col·laboradores d'este Organisme, a fi que es realitzen els oportuns estudis i s'emeten els corresponents informes que es consideren oportuns.  
k) Així mateix, la presentació de sol·licituds a l'empara d'esta ordre, suposa l'existència d'autorització expressa de tots els treballadors amb discapacitat al Centre Especial d'Ocupació en què treballen, per a la cessió de dades al SERVEF, relatius al tipus i grau de discapacitat.  
l) Aplicació de les obligacions establides en el Reial Decret 180/2003 de 14 de febrer referides a la realització d'auditoria de comptes en aquelles empreses i entitats que han rebut subvencions o ajudes en exercicis anteriors.  
m) Compliment, si és el cas, de la normativa sobre integració laboral de persones amb discapacitat o l'exempció de la dita obligació, de conformitat amb el que disposa l'article 7 de la Llei 11/2003, de 10 d'abril, de la Generalitat Valenciana, d'Estatuts de les persones amb discapacitat.  
n) La subcontractació de les activitats subvencionades en la present ordre, en el cas que l'objecte d'estes ho permeta, es regirà per la regulació continguda en l'article 29 de la Llei 38/2003, de 17 de novembre, General de Subvencions, i podrà aconseguir la totalitat de les dites activitats, d'acord amb el que establix l'esmentat article.   
ñ) En el supòsit en què l'abonament de la subvenció s'efectue per mitjà de pagaments anticipats, i sempre que el beneficiari siga una persona física o jurídica subjecta al dret privat, per a garantir la seua comptabilitat separada de la resta d'operacions de l'activitat del beneficiari de subvencions, dita beneficiària queda obligat a la identificació en compte comptable separat de tots els ingressos i despeses referides a operacions de l'afectació de la subvenció a la finalitat de la seua concessió.  
o) Els Centres Especials d'Ocupació, hauran de comunicar al SERVEF, en un termini no superior a 30 dies, qualsevol alteració o modificació que es produïsca en relació amb la qualificació com a Centre Especial d'Ocupació, com ara: titularitat, forma jurídica, activitats, domicili social, obertura de nous centres de treball, etc.  
CAPÍTOL II  
Procediment general per a la concessió de les ajudes  
Article 6. Presentació de sol·licituds i documentació  
1. Les sol·licituds per a l'obtenció de les ajudes regulades per la present ordre hauran de dirigir-se al SERVEF i es presentaran en model normalitzat en la Direcció General del SERVEF per a les ajudes compreses en el títol II de la present ordre i en la corresponent Direcció Territorial d'Ocupació per a l'ajuda regulada en el títol III, sense perjuí del que establix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
2. Les sol·licituds hauran d'acompanyar-se, a més de la documentació que per a cada una de les ajudes concretament s'establix en els corresponents articles d'esta ordre, de la documentació general següent:  
a) Documentació acreditativa i identificativa del sol·licitant, i, si és el cas, del seu representant legal, excepte en el cas que sent un Centre Especial d'Ocupació, la documentació assenyalada ja estiguera en el SERVEF.  
b) La presentació de la sol·licitud de subvenció comportarà l'autorització del sol·licitant perquè el SERVEF obtinga directament l'acreditació del compliment de les obligacions tributàries i amb la Seguretat Social previstes en els articles 18 i 19, respectivament, del Reial Decret 887/2006, de 21 de juliol, pel que s'aprova el Reglament de la Llei 38/2003, de 17 de novembre de 2003, General de Subvencions, i en este cas el sol·licitant no haurà d'aportar les corresponents certificacions.  
No obstant això, el sol·licitant podrà denegar o revocar este consentiment efectuant comunicació escrita al SERVEF en este sentit. En este supòsit, hauran de presentar-se certificats originals positius de l'Agència Estatal de l'administració Tributària, de la Conselleria d'Economia, Hisenda i Ocupació i de la Tresoreria General de la Seguretat Social, expressius d'estar al corrent en el compliment de les obligacions fiscals i amb la Seguretat Social, la validesa de la qual haurà d'estendre's a la data d'atorgament de l'ajuda.  
c) Dades de domiciliació bancària, segons model facilitat a este efecte (fitxa de manteniment de tercers), excepte si s'ha presentat amb anterioritat davant del SERVEF i no ha experimentat variació, i en este cas s'indicarà el compte en què s'haurà de practicar l'ingrés, especificant en tot cas a què ajuda/s correspon/n.  
d) Declaració responsable subscrita pel representant legal que l'entitat beneficiària no està sotmesa en cap de les prohibicions per a obtindre la condició de beneficiària de subvencions i en concret de no trobar-se en el supòsit de l'article 13 - 2 -g) de la Llei 38/2003, de 17 de novembre, General de Subvencions.  
e) De conformitat amb el que establix l'article 31 de la Llei 38/2003, de 17 de novembre, General de Subvencions, quan l'import de la despesa subvencionable supere la quantia de 30.000 Euros en el supòsit de cost per execució d'obra, o de 12.000 Euros en el supòsit de subministrament de béns d'equip o prestació de servicis per empreses de consultoria o assistència tècnica, el beneficiari haurà de sol·licitar com a mínim 3 ofertes de diferents proveïdors, amb caràcter previ a la contracció del compromís per a la prestació del servici o el lliurament del bé, llevat que per les especials característiques de les despeses subvencionables no existisca en el mercat suficient nombre d'entitats que ho subministren o presten, les quals hauran d'aportar-se junt amb la sol·licitud de subvenció.   
L'elecció entre les ofertes presentades, que haurà de presentar-se junt amb la sol·licitud, es realitzarà d'acord amb criteris d'eficiència i economia, havent de justificar-se expressament en una memòria l'elecció quan no recaiga en la proposta econòmica més avantatjosa.  
f) Si és el cas, declaració responsable del compliment de la normativa sobre integració laboral de persones amb discapacitat o l'exempció de la dita obligació, de conformitat amb el que disposa l'article 7 de la Llei 11/2003, de 10 d'abril, de la Generalitat Valenciana, d'Estatuts de les persones amb discapacitat.  
g) Declaració responsable acreditativa que el beneficiari no es troba ni en situació de crisi, entesa segons les consideracions que sobre esta consten en la disposició addicional segona de la present Ordre, ni subjecte a una ordre de recuperació pendent després d'una decisió prèvia de la Comissió que haja declarat una ajuda il·legal i incompatible amb el mercat comú.  
h) Declaració responsable acreditativa que el sol·licitant de les ajudes destinades a Centres Especials d'Ocupació té la consideració de PYME, d'acord amb allò establit en la disposició addicional segona de la present Ordre.   
i) Si és el cas, declaració responsable referida a les ajudes a càrrec d'un règim de mínimis rebudes per l'entitat durant els tres últims anys, comptadors des de la primera ajuda obtinguda, amb indicació de l'import, organisme, data de concessió i règim d'ajudes en què s'emparava, o, si és el cas, declaració responsable que no n'ha rebut cap.  
3. En el cas que els documents que han d'acompanyar a la sol·licitud de concessió d'ajudes ja estigueren en poder de qualsevol òrgan de l'administració actuant, el sol·licitant podrà acollir-se al que establix l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que es faça constar la data, l'òrgan o la dependència en què van ser presentats, o, si és el cas, emesos, la identificació del procediment en què estiguen i que no hagen transcorregut més de cinc anys des de la finalització del procediment a què corresponguen.  
En els supòsits d'impossibilitat material d'obtindre el document, l'òrgan competent podrà requerir al sol·licitant la seua presentació o, si no n'hi ha, l'acreditació per altres mitjans dels requisits a què es referix el document.  
4. Quan la sol·licitud no reunisca els requisits assenyalats en la present ordre o no acompanye la documentació que d'acord amb esta resulte exigible, de conformitat amb el que establix l'article 71 de la Llei 30/1992 de 26 de novembre de 1999, modificat per la Llei 4/1999 de 13 de gener de Règim Jurídic de les Administracions Públiques i del Procediment Administratiu Comú, es requerirà a l'interessat perquè en el termini de 10 dies esmene la falta o acompanye els documents preceptius, amb indicació que, si així no ho fera, se li tindrà per desistit de la seua petició, prèvia resolució expressa i la seua notificació en els termes que preveu l'article 42 de l'esmentada Llei.  
5. La formulació de la sol·licitud per part de l'interessat per a accedir als beneficis de la present ordre, suposa l'acceptació de la subvenció per part del sol·licitant d'esta, així com de les obligacions que d'ella es deriven, sense perjuí dels drets al desistiment i a la renúncia que els interessats puguen exercitar.  
Article 7. Procediment de concessió, criteris per a la concessió de les ajudes i preferències en la concessió  
1. El procediment de concessió de subvencions regulades en la present ordre serà, segons el tipus d'ajuda, i d'acord amb el que establix l'article 22 de la Llei 38/2003, General de Subvencions, en relació amb el Reial Decret 357/2006, de 24 de març, pel qual es deroguen els apartats d) i e) de l'article 5 de l'Ordre TAS/816/2005, de 21 de març, així com amb el que establix l'article 10 del Decret 130/2006, de 29 de setembre, del Consell, per a la promoció de l'ocupació estable en la Comunitat Valenciana:  
1. El de concessió directa previst en l'article 28 de la Llei 38/2003, General de Subvencions, per a les ajudes a què resulta d'aplicació el Reial Decret 357/2006, de 24 de març, pel que es regula la concessió directa de determinades subvencions en els àmbits de l'ocupació i de la formació professional ocupacional, i que són recollits expressament en l'apartat segon de la disposició addicional quarta de la present ordre, excepte les unitats de suport a l'activitat professional en el marc dels servicis d'ajust personal i social en els CEE, tractant-se de programes la regulació dels quals correspon a l'Estat i s'ha transferit la gestió a la Generalitat de la Comunitat Valenciana, així com l'Ajuda complementària per a CEE que tinguen en plantilla a treballadors amb discapacitat de molt difícil inserció, regulada en el capítol II del títol II de la present ordre i recull en l'apartat tercer de la disposició addicional quarta,i, d'acord amb el que establix el Decret 130/2006, les ajudes a «Projectes d'inserció a través de CEE+I», regulats en el capítol IV del títol II Centres Especials d'Ocupació, que estan recollides expressament en l'apartat tercer de la disposició addicional quarta de la present ordre.   
En concret, els programes que cal subvencionar pel sistema de concessió directa són:  
1.1. Programes compresos dins del títol II «Centres Especials d'Ocupació».  
1.1.1. «Projectes de creació d'ocupació estable» regulats en el capítol I.  
1.1.2. «Subvenció del cost salarial», «Assistència Tècnica», «Subvencions a adaptació de llocs de treball», «Subvenció destinada a equilibrar financerament els CEE», i «Subvenció dirigida a equilibrar el pressupost de CEE que no tinguen ànim de lucre i siguen d'utilitat pública i imprescindibilidad» i «Ajuda complementària per a CEE que tinguen en plantilla a treballadors amb discapacitat de molt difícil inserció», tots ells corresponents al programa de «Manteniment de llocs de treball en CEE», regulats en el capítol II.  
1.1.3. «Projectes d'inserció a través de CEE+I», regulats en el capítol IV.   
1.2. Programes compresos dins del títol III «Contractació de treballadors amb discapacitat per empreses ordinàries».  
«Programa de suport a la contractació indefinida a través d'enclavaments laborals».  
2. El de concurrència competitiva regulat en el capítol II del títol I de la Llei 38/2003, General de Subvencions, per al programa d'ajudes a «Despeses financeres» finançat amb fons propis de la Generalitat, regulat en el capítol II del títol II i el programa de «Ajudes a les unitats de suport a l'activitat professional en el marc dels servicis d'ajust personal i social en els CEE», regulats en el capítol III del títol II de la present ordre, en virtut del que establix l'article 7 del Reial Decret 469/2006, de 21 d'abril (BOE del 22).  
2. Els criteris per a la concessió de les ajudes dependran del programa i procediment de concessió aplicable segons el que establix l'apartat anterior, com ara:  
A. Programes subjectes al procediment de concessió directa:  
Les ajudes s'atorgaran fins a esgotar el crèdit disponible segons l'ordre en què la sol·licitud haja tingut entrada en qualsevol dels registres d'entrada del SERVEF, sempre que es complisquen els requisits exigits i s'acompanye la totalitat de la documentació exigida per a cada tipus d'ajuda.  
B. Programes subjectes al procediment de concessió en règim de concurrència competitiva:  
Ajudes a Centres Especials d'Ocupació.  
a) Manteniment de llocs  
Subvencions per a despeses financeres  
Criteris: Les ajudes s'atorgaran fins a esgotar el crèdit disponible, sempre que es complisquen els requisits exigits en esta ordre i s'acompanye la totalitat de la documentació establida en esta, tenint preferència els expedients en funció de la major quantia del compte de crèdit regulador.  
b) Unitats de suport a l'activitat professional  
Criteris:  
1r. Percentatge de treballadors amb discapacitat amb contracte indefinit respecte del total de treballadors amb discapacitat de la plantilla del Centre Especial d'Ocupació.  
2n. Percentatge de treballadors amb el tipus de discapacitat i grau de minusvalidesa descrits en el punt 1 de l'apartat 2n de l'article 26 de la present ordre, sobre el total de treballadors amb discapacitat del Centre Especial d'Ocupació.  
3r Percentatge de dones amb el tipus de discapacitat i grau de minusvalidesa descrits en el punt 1 de l'apartat 2n de l'article 26 de la present ordre sobre el total de treballadors amb el dit tipus de discapacitat i grau de minusvalidesa del Centre Especial d'ocupació.  
4t. Nombre de treballadors amb discapacitat procedents del Centre Especial d'Ocupació, contractats indefinidament o amb contracte de treball almenys de sis mesos, per empreses del mercat ordinari de treball en els últims dos anys.  
Els percentatges anteriors hauran de referir-se al mes anterior al de la publicació de la present ordre.  
En el cas de sol·licituds presentades després de l'avaluació efectuada per la Comissió, la distribució es realitzarà per data d'entrada d'expedient complet fins a esgotar crèdit pressupostari, si és el cas.  
En cas d'empat en la puntuació final obtinguda pels sol·licitants, tindran preferència en l'obtenció de les corresponents ajudes les empreses o Centres Especials d'Ocupació que acrediten que, amb anterioritat a la publicació de la present ordre, ocupaven major percentatge de treballadors discapacitats en relació amb les respectives plantilles d'estos, o bé es comprometen a contractar un percentatge major de treballadors discapacitats durant l'exercici pressupostari 2009.  
Article 8. Tramitació, resolució i recursos  
1. L'òrgan administratiu instructor, entenent per tal a la Direcció General d'Ocupació i Inserció Laboral, per als programes compresos en el títol II de la present ordre i a les direccions territorials d'Ocupació per al Programa de suport a la contractació indefinida a través d'enclavaments laborals, comprés en el títol III, podrà demanar del sol·licitant l'aportació addicional d'altres documents o dades aclaridores que considere necessàries per a resoldre sobre la sol·licitud presentada.  
2. En el cas d'ajudes sotmeses al procediment de concessió en règim de concurrència competitiva:  
2.1. Una vegada instruïts els expedients, es remetran a la Comissió de Valoració que procedirà a avaluar les sol·licituds, emetent un informe en què es concretarà el resultat de la dita avaluació.   
La composició de les Comissions de Valoració per als programes compresos en el títol II - Centres Especials d'Ocupació, serà la següent:  
President:  
El cap de l'Àrea de Foment d'Ocupació o persona en qui este delegue.  
Vocals:  
La cap del Servici d'Ocupació per a Discapacitats  
El cap de la Secció de Foment d'Ocupació que, actuarà com a secretari.  
La remissió d'expedients a la Comissió Avaluadora, s'efectuarà de la manera següent:  
Els expedients presentats en el termini d'un mes a comptar de l'endemà de la publicació de la present Ordre, es remetran a la Comissió una vegada instruïts i determinada la quantia d'ajuda sol·licitada, i els expedients presentats amb posterioritat per tractar-se de centres de nova creació, amb caràcter setmanal al llarg de l'exercici pressupostari.  
2.2. L'òrgan instructor, a la vista de l'expedient i de l'informe de l'òrgan col·legiat, formularà proposta de resolució.  
Tant l'informe com la proposta de resolució, podrà consistir, no sols en una prelació entre les sol·licituds presentades una vegada aplicats els criteris de valoració prèviament fixats en la present ordre, sinó també, si és el cas, en un prorrateig entre els beneficiaris de la subvenció, de l'import global màxim destinat a les ajudes o en l'aprovació de les ajudes corresponents a tots els sol·licitants sense necessitat establir un orde de prelació entre les sol·licituds presentades que reunisquen els requisits establits, en el cas que el crèdit consignat en la convocatòria fóra suficient, atenent al nombre de sol·licituds una vegada finalitzat el termini de presentació.  
3. La competència per a conéixer i resoldre sobre les sol·licituds formulades correspon al director general del SERVEF, que podrà delegar si és el cas, en el director general d'Ocupació i Inserció Laboral i en els directors territorials d'Ocupació del SERVEF.  
4. El termini màxim per a resoldre i notificar la resolució procedent, a comptar de l'endemà de la publicació en el DOCV de la Resolució del director general del SERVEF, per la qual es dóna publicitat a les línies de crèdit i a l'import global màxim destinat a la concessió d'ajudes previstes en la present ordre, serà de sis mesos.  
5. Una vegada transcorregut el termini anterior sense que s'haja dictat i notificat resolució expressa, s'entendrà desestimada la pretensió per silenci administratiu, de conformitat amb el que preveu l'article 43.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la seua redacció donada per la Llei 4/1999, de 13 de gener, en relació amb el que disposa l'article 55 de la Llei 9/2001, de 27 de desembre, de Mesures Fiscals, de Gestió Administrativa i d'Organització de la Generalitat Valenciana; i això, sense perjuí que subsistisca l'obligació legal de resoldre sobre la petició formulada.  
6. La resolució de concessió de les ajudes fixarà expressament la quantia concedida i incorporarà, si és el cas, les condicions, obligacions i determinacions accessòries a què haja de subjectar-se el beneficiari d'esta, amb notificació als interessats en els termes que preveu l'article 58 de la Llei 30/1992, abans mencionada.  
7. Les resolucions dictades a l'empara de la present convocatòria posen fi a la via administrativa, i contra estes, podran els interessats interposar recurs contenciós administratiu en el termini de dos mesos, a comptar de l'endemà de la seua publicació, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que establix els articles 10.1.a) i 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa, o, potestativament, recurs de reposició davant de l'òrgan que va dictar la resolució en el termini d'un mes, computats en els termes ja dites, de conformitat amb el que disposen els articles 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, en la seua redacció donada per la Llei 4/1999, de 13 de gener. I això, sense perjuí de la possibilitat que els interessats puguen exercitar, si és el cas, qualsevol altre recurs que consideren convenient.   
Quan la interessada siga una administració local, podrà efectuar requeriment previ a la interposició del recurs contenciós administratiu, davant de l'òrgan competent en el termini de dos mesos que es computaran a partir de l'endemà de la seua notificació, en els termes que preveu l'article 44 de la Llei 29/1998.   
Davant de la desestimació per silenci administratiu podrà interposar-se idèntic recurs, en el termini de sis mesos des que haguera finalitzat el termini que per a dictar i notificar la resolució expressa s'esmenta en el punt 5 d'este article, tot això de conformitat amb el que disposa l'article 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa; i sense perjuí del que disposen els articles 116 i 117, abans esmentats.  
Article 9. Resolució d'incidències  
1. El director general del SERVEF, o el director general d'ocupació i inserció laboral i els directors territorials d'ocupació per delegació, si és el cas, seran els competents per a resoldre les incidències que es produïsquen després de la seua concessió com a pròrrogues de terminis, modificacions justificades del projecte inicial o qualsevol variació de les condicions particulars de la concessió.  
2. Tota alteració de les condicions tingudes en compte per a la concessió de l'ajuda o subvenció i, en tot cas, l'obtenció concurrent d'estes a què es referix l'article 10, podrà donar lloc a la modificació de la resolució de concessió.  
Article 10. Concurrència d'ajudes i subvencions  
L'import de les subvencions regulades en la present ordre en cap cas podrà ser de tal quantia que, aïlladament o en concurrència amb altres subvencions, ajudes, ingressos o recursos d'altres administracions públiques, o d'altres ens públics o privats, nacionals o internacionals, supere el cost de l'activitat subvencionada que ha de desenvolupar el beneficiari, excepte límits més estrictes que puguen establir-se per a cada programa concret.   
Quan la subvenció principal siga de la Generalitat Valenciana, procedirà el reintegrament de l'excés obtingut sobre el cost de l'activitat exercida.   
Article 11. Control de les ajudes  
1. Correspondrà al director general del SERVEF, o al director general d'ocupació i inserció laboral per delegació, si és el cas, dur a terme la funció de control de les subvencions concedides, així com l'avaluació i el seguiment del present programa, per a la qual cosa implantarà tots aquells mecanismes que considere oportuns.  
2. El beneficiari estarà obligat a sotmetre's a les actuacions de control financer de la Intervenció General i dels òrgans competents de les institucions comunitàries i a tots els procediments es que establisquen per a garantir el compliment de la present ordre.  
Article 12. Justificació del pagament de les inversions o despeses efectuats i liquidació de les ajudes  
Amb caràcter general, les inversions o gastos efectuats pels beneficiaris objecte de subvenció, hauran d'acreditar-se per mitjà de transferència bancària per a totes aquells gastos d'import igual o superior a 1.800 Euros anuals, amb independència que el pagament siga únic o per mensualitats, admetent-se pagaments en metàl·lic per a quanties de despesa inferiors, la justificació del qual s'acreditarà per mitjà del corresponent document de rebut. Les despeses consistents en salaris dels treballadors, s'acreditaran sempre per mitjà de transferència bancària.  
La justificació per mitjà de transferència bancària requerirà la presentació de justificant bancari acreditatiu del període a què fa referència el càrrec, càrrec en compte dels imports i treballadors en cas de salaris i del període, imports i Centre Especial d'Ocupació, en el cas d'altres despeses.  
Una vegada dictada la resolució de concessió, es lliurarà l'import de l'ajuda reconeguda a cada beneficiari, de la forma indicada per a cada tipus d'acció en els articles corresponents d'esta ordre, i sempre que s'acredite en l'expedient que el sol·licitant es troba al corrent en les obligacions tributàries i davant de la Seguretat Social, en la manera establida en la lletra b), punt 2, de l'article 6, o en el supòsit que el beneficiari haguera denegat o revocat expressament este consentiment, per mitjà de la presentació de la documentació acreditativa de trobar-se al corrent en les obligacions tributàries i enfront de la Seguretat Social, la validesa de les quals haurà d'estendre's a la data de cada un dels pagaments.  
Article 13. Reintegrament de les ajudes concedides i procediment de reintegrament  
1. Reintegrament de les ajudes concedides:  
1r. La declaració judicial o administrativa de nul·litat o anul·lació, d'acord al procediment i causes establides en l'article 36 de la Llei 38/2003, General de Subvencions, portarà amb si l'obligació de tornar les quantitats percebudes.  
2n. També procedirà el reintegrament de les quantitats percebudes i l'exigència de l'interés de demora corresponent des del moment del pagament de la subvenció fins a la data en què s'acorde la procedència del reintegrament, en els supòsits previstos en els apartats 1 i 3 de l'article 37 de la Llei 38/2003, General de Subvencions, en relació amb el que establixen els articles 91 a 93 del Reial Decret 887/2006, de 21 de juliol, pel qual s'aprova el Reglament de la Llei 38/2003, General de Subvencions, inclòs el reintegrament per l'incompliment de les obligacions, tant generals com específiques imposades als beneficiaris en la present Ordre, i concretament, l'obligació imposada en l'apartat o) de l'article 5 relativa a la comunicació prèvia de qualsevol canvi produït respecte a la qualificació del projecte empresarial.  
3r. D'acord amb el que establix l'apartat 2n de l'article 37 de la Llei 38/2003, General de Subvencions, per a les ajudes regulades en el títol II, capítol II, «Ajuda Salarial» i «Ajuda Complementària», i si és el cas, per a les ajudes recollides en el capítol III del títol II, «Unitats de Suport a l'activitat professional», acollides al règim de bestretes, els reintegraments corresponents a menor justificació o sobrants deguts a baixes de treballadors en el Centre Especial d'Ocupació, ho seran exclusivament per les dites quanties i no generaran interessos, sempre que el dit reintegrament s'efectue i justifique al SERVEF, una vegada comunicada la quantia exacta per part d'este però abans de l'acord definitiu de la procedència del dit reintegrament, i s'entenga que el compliment pel beneficiari s'aproxima de manera significativa al compliment total i s'acredite per este una actuació inequívocament tendent a la satisfacció dels seus compromisos.  
2. Procediment de Reintegrament  
El procediment de reintegrament se substanciarà d'acord amb el que establix el capítol II del títol II de Llei 38/2003, General de Subvencions, en relació amb el que establix el capítol II del títol III del Reial Decret 887/2006, de 21 de juliol, pel qual s'aprova el Reglament de la Llei 38/2003.  
TÍTOL II  
Centres Especials d'Ocupació  
Article 14. Requisits específics  
Els Centres Especials d'Ocupació, a més dels requisits a què fa referència amb caràcter general l'article 4 d'esta ordre, hauran de complir els següents requisits per a poder accedir a les ajudes d'este títol II.  
a) Estar qualificats i inscrits com a tals en el registre administratiu creat per Ordre de 10 d'abril de 1986, de la Conselleria de Treball i Seguretat Social (DOGV núm. 376, de 14.05.1986).  
b) Estar inscrits com a entitats ocupadores en els règims de la Seguretat Social en què existisca afiliació de treballadors per compte d'altri.  
c) Haver presentat la documentació prevista en l'article 5 de l'Orde de 10 d'abril de 1986, de la Conselleria de Treball i Seguretat Social:   
- Memòria que contemple la titularitat del Centre, ubicació, activitats, compliment o no dels seus objectius econòmics i les causes que han influït. En el cas de centres que realitzen contractes previstos en el Reial Decret 364/2005, de 8 d'abril, pel qual es regula el compliment alternatiu amb caràcter excepcional de la quota de reserva a favor dels treballadors amb discapacitat, la memòria afegirà la tipologia de les accions que s'han realitzat i els recursos financers aplicats d'acord amb l'article 4., en relació amb els apartats a), b) i d) de l'apartat 1 de l'article 2 del citat Reial Decret.  
- Memòria explicativa del programa d'ajust personal i social desenrotllat durant l'exercici anterior en el mateix Centre Especial d'Ocupació, amb especial referència a les actuacions realitzades per a la inserció dels treballadors amb discapacitat en l'empresa ordinària.  
- Relació de la plantilla, agrupant-los per classe de minusvalidesa (física, psíquica o sensorial), i especificant per cada treballador que haja estat en plantilla l'any, les dades següents: nom i cognoms, número DNI, número de Seguretat Social, percentatge de minusvalidesa, categoria professional, data de la resolució de reconeixement de grau de minusvalidesa, data d'alta en el Centre, data d'alta en la Seguretat Social, data de visat del contracte en servici públic d'ocupació corresponent i, si és el cas, data de baixa en el Centre i causa d'esta.  
- Documentació econòmica: balanç i compte d'explotació del Centre Especial d'Ocupació, relativa a l'exercici immediatament anterior, així com, si és el cas, comptes anuals dels exercicis 2006 i 2007 presentades en el Registre Mercantil o en els registres corresponents, segons el tipus d'entitat, i, en el cas d'entitats a què siga d'aplicació l'obligació establida en el Reial Decret 180/2003, auditoria dels comptes corresponents a l'exercici 2007.  
d) Per als treballadors amb discapacitat que inicien contracte en un CEE durant el present exercici, aportar Informe d'Adequació al lloc emés pels equips multiprofesionales de valoració a què els treballadors amb discapacitat s'hauran de sotmetre almenys cada dos anys, d'acord amb allò que s'ha establit pel Reial Decret 1368/1985, de 17 de juliol, del Ministeri de Treball i Seguretat Social, que regula la relació laboral de caràcter especial de què treballen en Centres Especialitzats d'Ocupació (BOE Núm. 189, de 8 d'agost de 1985). Si no n'hi ha de l'esmentat Informe, s'haurà de presentar la sol·licitud realitzada a l'equip multiprofessional de valoració perquè es duga a terme la revisió periòdica abans mencionada així com Descripció i Anàlisi del Lloc de Treball. Tant en el cas de presentació d'Informe d'Adequació com en el de sol·licitud d'informe i Descripció i Anàlisi del lloc de treball, estos seran vàlids presentant-se una sola vegada per a totes les contractacions efectuades en el mateix any per a un mateix centre i activitat.  
En el cas de treballadors amb discapacitat que estigueren d'alta en el mateix Centre Especial d'Ocupació i mateixa activitat en exercicis anteriors i, que disposant d'informes d'adequació al lloc, hagen transcorregut més de dos anys des de la seua emissió, hauran de presentar novament impresos de Sol·licitud d'Informe d'Adequació i Descripció i Anàlisi del Lloc de Treball, per a la seua remissió a l'equip multiprofessional corresponent.  
CAPÍTOL I  
Projectes de creació d'ocupació estable  
Article 15. Objecte de l'ajuda i accions de suport.  
Les ajudes recollides en el present capítol tenen com a finalitat recolzar projectes generadors d'ocupació de caràcter estable per a persones amb discapacitat en els Centres Especials d'Ocupació, a través de la creació de nous llocs de treball estables o la transformació de contractes temporals en indefinits en l'any de la convocatòria de l'ajuda, sempre que el beneficiari justifique adequadament la inversió que implica el projecte per a alguna o algunes de les accions següents:  
a) Per a l'assistència tècnica, que podrà consistir en alguna de les modalitats següents:  
- Estudis de viabilitat, organització, comercialització, diagnosi i altres de naturalesa anàloga.  
- Auditories i informes econòmics.  
- Assessorament en les diferents àrees de gestió empresarial.  
L'import de la subvenció per a la dita assistència tècnica no podrà superar el 50% del cost del servici prestat.  
Estos servicis no consistiran en activitats permanents o periòdiques ni estaran relacionades amb les despeses d'explotació normals de l'empresa, com són els servicis rutinaris d'assessoria fiscal, els servicis jurídics periòdics o els de publicitat.  
b) Per a la inversió fixa en projectes d'interés social, entenent per inversió subvencionable qualsevol immobilitzat (excloent les bestretes), d'acord amb el pla general comptable.  
En tot cas, els béns subvencionables, a excepció dels immobles, no podran ser béns usats.  
c) Per a subvencionar parcialment els interessos dels préstecs que obtinguen d'entitats de crèdit, públiques o privades, que tinguen subscrit a este efecte conveni amb la Conselleria d'Economia, Hisenda i Ocupació, en les condicions següents:  
- La subvenció financera serà, com a màxim, de 3 punts de reducció d'interessos de préstecs concedits al sol·licitant, pagadora d'una sola vegada, en quantia calculada com si la subvenció es meritara cada any de la duració d'este, inclòs el possible període de carència.  
- El tipus d'interés serà fix o variable.   
En préstecs a tipus variable, el tipus nominal màxim serà del Míbor o Euribor més 2 punts.  
Per resolució del secretari autonòmic d'Ocupació, director general del SERVEF, es donarà publicitat en el Diari Oficial de la Comunitat Valenciana del tipus d'interés nominal màxim, en funció dels anys de duració del préstec, en el cas de préstecs a tipus fix.  
- La quantia subvencionable d'estos estarà compresa entre 3.005 euros i 50.000 euros.   
- Els préstecs l'import dels quals no supere els 12.021 euros tindran una duració màxima de 5 anys, podent incloure 1 any de carència.  
- Per al supòsit de préstec de quantia superior, el termini d'amortització podrà ser de fins a 8 anys, podent incloure 2 anys de carència.  
- Tot això sense perjuí que puguen concertar-se operacions de major duració, i en este cas, el tram que excedisca dels anteriorment indicats no serà objecte de subvenció.  
- Els préstecs no podran ser cancel·lats durant el primer any de vida. Si així es fera, el prestatari estarà obligat a reintegrar a la Tresoreria de la Generalitat Valenciana la totalitat de la subvenció percebuda. Si l'amortització anticipada es produïx una vegada transcorregut el dit període, el reintegrament ho serà de la part de subvenció no meritada.  
Article 16. Quantia de les ajudes  
1. Les subvencions anteriors, arreplegades en les lletres a), b) i c) de l'article 15, seran en el seu conjunt de fins a 12.021 euros per lloc de treball creat amb caràcter estable i a jornada completa, si el Centre Especial d'Ocupació supera el 90% de treballadors amb discapacitat respecte del total de la plantilla en el moment de presentació de la sol·licitud i de fins a 9.016 euros si el nombre de treballadors amb discapacitat del Centre Especial d'Ocupació està comprés entre el 70% i el 90% respecte del total de la plantilla en el moment de presentació de la sol·licitud.  
2. En el cas de contractacions indefinides a temps parcial, els imports abans assenyalats seran proporcionals a la duració de la jornada estipulada en el contracte.  
3. A fi de determinar el percentatge de treballadors amb discapacitat, no es computarà el personal no discapacitat dedicat a la prestació de servicis d'ajust personal i social, així com el que preste servicis en aquelles activitats o llocs de treball específics que, per la seua mateixa naturalesa o complexitat, no puguen ser exercits per persones discapacitades.  
S'entendrà per servicis d'ajust personal i social els de rehabilitació, terapèutics, d'integració social, culturals i esportius que procuren al treballador discapacitat del Centre Especial d'Ocupació una major rehabilitació personal i millor adaptació de la seua relació social.  
En el cas d'activitats o llocs de treball específics que, per la seua mateixa naturalesa o complexitat, no puguen ser exercits per persones discapacitades, si es tracta de noves contractacions efectuades a partir del 20/05/2006, i a l'objecte del còmput del percentatge de personal discapacitat en la plantilla del Centre Especial d'Ocupació, haurà de presentar-se certificat expedida pel Centre SERVEF corresponent acreditativa de no existir en el mercat de treball treballadors amb discapacitat aptes per a exercir els dits llocs o activitats.  
Article 17. Requisits específics  
a) Que els llocs de treball la creació dels quals se subvencione siguen coberts per persones discapacitades i suposen la creació d'ocupació estable. Quan es tracte de Centres Especials d'Ocupació qualificats almenys 3 anys abans de la data de presentació de la sol·licitud d'esta ajuda, s'haurà acreditar que els llocs per als quals se sol·licita l'ajuda suposen un increment de plantilla de llocs estables respecte a l'existent tres anys abans a la data de sol·licitud de l'ajuda.  
b) Que el projecte d'inversió tinga viabilitat tècnica, econòmica i financera, que s'acreditarà per mitjà de la presentació de l'oportú estudi econòmic detallat.  
c) L'assistència tècnica es prestarà per empreses o persones físiques especialitzades i que reunisquen garanties de solvència professional.  
L'assistència tècnica no podrà prestar-se pels socis, associats, o persones directament relacionades amb l'entitat beneficiària.  
d) Els préstecs, per a ser subvencionables, hauran de ser concedits per aquelles entitats de crèdit, públiques o privades, que tinguen subscrit un conveni a tal objecte amb la Conselleria d'Economia, Hisenda i Ocupació.  
Article 18. Obligacions dels beneficiaris  
Són obligacions dels beneficiaris de les ajudes previstes en el present capítol:  
a) Acreditar en el termini que es determine en la resolució de concessió, la creació o ampliació de llocs de caràcter estable en els Centres Especials d'Ocupació, que hauran de mantindre's, des del moment de la contractació indefinida, com a mínim un termini de tres anys, o dos si es tracta d'una PIMES.  
S'entendrà que es complix amb l'obligació de manteniment dels llocs quan en el termini indicat, no disminuïsca el nombre total d'ocupacions estables existent després de la creació dels llocs subvencionats.  
b) En el supòsit de produir-se alguna baixa en els llocs de treball indicats en la lletra anterior, el Centre Especial d'Ocupació disposa d'un mes de termini per a substituir el dit lloc en les mateixes condicions que tenia el treballador substituït, i haurà de comunicar la dita situació al SERVEF en un termini no superior a 15 dies.   
En el cas que les vacants no siguen cobertes, i sempre que dita vacant siga produïda per un acomiadament declarat improcedent, l'entitat beneficiària estarà obligada a reintegrar la subvenció percebuda en la seua totalitat. En el supòsit de cessament per qualsevol altra causa no imputable a l'empresa, el reintegrament en el cas de vacants no cobertes serà proporcional al temps que falte per al compliment dels tres anys, o dos si es tracta d'una PIMES.  
c) Quan les inversions corresponguen a equipament (maquinària, utillatge, vehicles de transport), haurà de coincidir amb les mateixes accions pressupostades en la memòria inicial presentada.  
d) Els béns adquirits per mitjà de subvenció hauran de figurar a nom de l'entitat beneficiària i destinats al fi concret per al qual es concedisca la subvenció durant un període de cinc anys des de la data de la concessió de la subvenció, en el cas de béns immobles, i de 2 anys en la resta dels béns, i seran utilitzats d'acord amb la finalitat específica per a la qual es va sol·licitar l'ajuda. Qualsevol modificació en la situació jurídica dels mencionats béns necessita l'autorització expressa del SERVEF.  
e) Respecte dels béns immobles corresponents a adquisicions o construccions finançades per mitjà de subvenció, en l'escriptura de compravenda haurà de constar la quantitat en què ha participat el SERVEF, així com que este bé està afecte a la finalitat concreta per la qual es va concedir la subvenció durant un període mínim de cinc anys, havent de ser objecte d'inscripció estos extrems en el registre públic corresponent.  
f) Els béns immobles subvencionats seran assegurats pel seu valor contra el risc d'incendis durant cinc anys.  
g) D'acord amb l'obligació de donar publicitat al caràcter públic del finançament, recollit en l'article 5, apartat h) de la present Ordre, les inversions en immobilitzat consistents en adquisició de vehicles hauran de fer constar el seu caràcter de Centre Especial d'Ocupació qualificat pel Servici Valencià d'Ocupació i Formació, en els mateixos vehicles, siga quina siga l'aportació del SERVEF a la seua adquisició.   
Article 19. Documentació i termini  
1. A més de la documentació general que establixen els articles 6 i 14, a la sol·licitud haurà d'acompanyar-se, documentació acreditativa de la viabilitat tècnica, econòmica i financera del projecte, com ara:  
- Memòria explicativa del projecte, especificant l'objecte de la inversió així com la seua vinculació amb l'activitat del Centre Especial d'Ocupació, que acredite la viabilitat tècnica del projecte, fent referència a l'evolució de la plantilla actual i la prevista en els dos exercicis següents, amb desglossament de treballadors, indicant el núm. de treballadors fixos que cal contractar, quantia de l'ajuda sol·licitada i forma de pagament de la inversió, segons model normalitzat.  
- Balanços de situació (actiu i passiu) i comptes de resultats (ingressos i despeses) dels dos exercicis anteriors, així com balanç de situació i compte de resultats provisionals, junt amb el Pla de Finançament i Pla d'Inversions d'exercici actual i dos exercicis futurs, segons model normalitzat, junt amb el balanç de comprovació de sumes i saldos de l'exercici immediatament anterior, havent de justificar-se en full a banda amb els comentaris i càlculs convenients, tots els imports que representen mes del 5% de la xifra d'ingressos i els que la seua variació sobre l'any anterior siguen superiors a la inflació. Així mateix hauran d'aportar la documentació econòmica, financera o fiscal que resulte necessària per a l'estudi de viabilitat del projecte.  
- Factures proforma o pressupostos de les inversions a realitzar juntament amb la relació d'estos en model normalitzat i, si és el cas, projecte tècnic.  
- TC1 i TC2 de desembre de 2006 i de gener de 2009.  
2. En el cas de sol·licitud d'ajudes per a la subvenció parcial d'interessos de préstecs, a la qual es referix l'article 15, lletra c):  
- Certificat d'aprovació del préstec per l'entitat prestadora on s'especifique el nom del prestatari, quantia, interés i termini d'amortització.  
3. El termini per a presentar les sol·licituds per a l'obtenció de les ajudes regulades en este capítol serà d'un mes a comptar de l'endemà de la publicació de la present ordre en el Diari Oficial de la Comunitat Valenciana.  
Si el Centre Especial d'Ocupació no haguera iniciat les seues activitats, este tindrà de termini un mes a partir de la primera contractació de personal discapacitat, sent la data límit per a la sol·licitud d'estes ajudes el 30 de setembre.  
Article 20. Justificació i pagament  
1. Les ajudes per a la creació de llocs de treball de naturalesa estable es justificaran en el termini que determine la resolució de concessió, i en tot cas, el termini màxim de presentació dels justificants serà el dia 31 d'octubre i es lliurarà d'una sola vegada, prèvia presentació del compte justificatiu i justificants de despeses consistents en la documentació següent:  
1r. Amb caràcter general, serà necessària:  
- La presentació, en imprés normalitzat, de la relació de treballadors amb discapacitat contractats i del personal d'ajust personal i social que tinga el Centre, i d'aquells treballadors sense discapacitat que realitzen servicis o ocupen llocs que, per la seua especificitat, no poden ser realitzats o ocupats pel personal discapacitat en el moment del lliurament de l'ajuda.  
- Original del/s contracte/s de treball indefinit o conversió/s de contractes temporals que donen lloc a l'ajuda, realitzats a persones discapacitades, degudament registrat pel SERVEF o còpia del contracte firmat per les parts junt amb el justificant de la comunicació telemàtica al SERVEF, document d'alta o part de variació de dades de la Seguretat Socials i certificats de minusvalidesa, si és el cas.  
- Per als treballadors l'activitat del qual en el corresponent Centre Especial d'Ocupació s'inicie en el present exercici, haurà de presentar-se acreditació de la inscripció del treballador com a desocupat, demandant d'ocupació, en el centre SERVEF corresponent.  
- En el supòsit que el beneficiari haguera denegat o revocat expressament el consentiment a què es referix la lletra b), punt 2, de l'article 6, documentació acreditativa de trobar-se el sol·licitant al corrent en les obligacions tributàries i davant de la Seguretat Social, la validesa de les quals haurà d'estendre's a la data del pagament de l'ajuda.  
2n. Una memòria econòmica justificativa del cost de les activitats realitzades, que contindrà:  
a) Una relació classificada de les despeses i inversions de l'activitat, amb identificació del creditor i del document, el seu import, data d'emissió i, si és el cas, data de pagament. Si es tracta de subvenció financera, dades del contracte de préstec, segons model normalitzat.  
En el cas que la subvenció s'haja atorgat basant-se en un pressupost, s'indicaran les desviacions succeïdes.  
b) Amb caràcter específic, d'acord amb la modalitat d'ajuda:  
- La subvenció per assistència tècnica o la subvenció a la inversió fixa se satisfaran prèvia presentació de les factures o documents de valor probatori equivalent en el tràfic mercantil o amb eficàcia administrativa incorporats en la relació a què es fa referència en el paràgraf anterior, i la documentació acreditativa del pagament, d'acord amb el que establix l'article 12 de la present ordre.  
- Les subvencions financeres s'endossaran d'una sola vegada a l'entitat de crèdit corresponent, prèvia presentació del contracte de préstec davant del SERVEF.  
c) Certificat de taxador independent degudament acreditat i inscrit en el corresponent registre oficial, en cas d'adquisició de béns immobles.  
d) Una relació detallada d'altres ingressos o subvencions que hagen finançat l'activitat subvencionada amb indicació d'import i la seua procedència.  
e) Els tres pressupostos que, en aplicació de l'article 31.3 de la Llei General de Subvencions, haja d'haver sol·licitat el beneficiari.  
f) En el cas que l'ajuda es destine a l'assistència tècnica consistent en estudis de viabilitat, organització, comercialització, diagnosi i altres de naturalesa anàloga, així com auditories i informes econòmics, hauran de presentar còpia d'estos.  
2. Correspon al director general del SERVEF, o al director general d'Ocupació i Inserció Laboral per delegació d'aquell, el reconeixement de l'obligació i la proposta de pagament de la subvenció.   
CAPÍTOL II  
Manteniment de llocs de treball  
Article 21. Accions de suport  
A fi de facilitar el manteniment dels llocs de treball, els Centres Especials d'Ocupació podran accedir a les ajudes següents:  
1. Subvenció del cost salarial corresponent als llocs de treball ocupats per persona discapacitada que realitze una jornada de treball completa i estiga donat d'alta en la Seguretat Social, consistent en el 50% del salari mínim interprofessional vigent l'any 2009.  
En el cas de treball a temps parcial, la subvenció experimentarà una reducció proporcional a la jornada laboral realitzada.  
Les subvencions per ampliacions de plantilla dels mesos de novembre i desembre se sol·licitaran a l'empara de l'Ordre d'ajudes per a l'exercici següent.  
Quan un treballador/a se trobe en situació d'incapacitat temporal (IT), l'import de la subvenció salarial es referirà exclusivament als dies el pagament del qual vaja a càrrec obligatòriament del Centre Especial d'Ocupació, de conformitat amb el que dispose la normativa de la Seguretat Social.   
No resultaran subvencionables per manteniment del cost salarial les contractacions de treballadors de duració inferior a tres mesos, excepte el contracte d'interinitat realitzat en els termes que preveu l'article 4 del Reial Decret 2.720/1998, de 18 de desembre, que desplegarà l'article 15 del Text Refós de la Llei de l'Estatut dels Treballadors. Esta exclusió no es tindrà en compte en aquells supòsits en què l'extinció del contracte es produïsca per la baixa voluntària del treballador.   
Quan les contractacions noves no representen un increment net del nombre d'empleats en l'empresa, en comparació amb la mitjana dels dotze mesos previs, el lloc o llocs no hauran d'haver quedat vacants a resultes d'acomiadament improcedent del treballador.  
2. Ajuda complementària per als Centres Especials d'Ocupació que tinguen en plantilla treballadors amb discapacitat de molt difícil inserció fins a 200 Euros mensuals per cada treballador amb discapacitat psíquica amb un grau de minusvalidesa reconegut igual o superior al 33%, o 100 Euros mensuals per cada treballador amb discapacitat física o sensorial amb un grau de minusvalidesa reconegut igual o superior al 65%.  
Estes ajudes es podran concedir de forma conjunta i acumulada amb les ajudes establides en l'apartat anterior i amb les condicions establides en este.  
3 Ajuda de les despeses financeres: els Centres Especials d'Ocupació podran sol·licitar ajudes destinades a subsidiar parcialment les despeses financeres generades com a conseqüència de les bestretes mensuals de l'ajuda de manteniment salarial. Estes despeses financeres se subvencionaran sempre que siguen lliurats per les entitats financeres que tinguen subscrit a este efecte conveni amb la Conselleria d'Economia, Hisenda i Ocupació, en les condicions establides en el mateix a través d'un compte de crèdit regulador per a la bestreta mensual de l'ajuda de manteniment salarial inicial, en una quantia màxima de 120 euros per cada 6000 euros que se li poguera anticipar.  
4. Subvencions per assistència tècnica -despeses d'administració- destinades a:  
a) Estudis de viabilitat, organització, comercialització, diagnosi i altres de naturalesa anàloga, fins al 50% del cost del servici prestat,   
b) Auditories i informes econòmics, fins al 50% del cost del servici prestat,   
c) Assessorament en les diverses àrees de gestió empresarial, fins al 50% de cost del servici prestat.   
La quantia total de la subvenció pels distints apartats corresponents a Assistència Tècnica, no podrà superar la quantitat total de 300 € anuals per cada treballador amb discapacitat psíquica amb un grau de minusvalidesa reconegut igual o superior al 33%, o amb discapacitat física o sensorial amb un grau de minusvalidesa reconegut igual o superior al 65%, o 200 € anuals per cada treballador amb discapacitat diferent de les anteriors, contractats en el Centre Especial d'Ocupació en el mes de gener de 2009.  
No obstant això, i sempre que es presenten despeses subvencionables per un import suficient, els Centres Especials d'Ocupació que hagen sol·licitat ajudes en el present exercici, podran beneficiar-se d'una ajuda mínima de 3.000 €.  
5. Subvencions per a adaptació de llocs de treball i eliminació de barreres arquitectòniques, en una quantia màxima no superior a 1.803 euros per lloc de treball que s'adapte a les necessitats del personal discapacitat en plantilla, sense que en cap cas sobrepasse el cost real de la dita adaptació o eliminació.  
6. Subvenció, per una sola vegada, destinada a equilibrar i sanejar financerament als Centres Especials d'Ocupació, a fi d'aconseguir una reestructuració perquè aconseguixen nivells de productivitat i rendibilitat que garantisquen la seua viabilitat i estabilitat.  
7. Subvenció dirigida a equilibrar el pressupost d'aquells centres que no tinguen ànim de lucre i siguen d'utilitat pública i imprescindibilitat. Esta subvenció no podrà cobrir resultats adversos derivats d'una gestió deficient segons el parer de l'administració.  
Per a la concessió i determinació de la seua quantia, caldrà ajustar-se al que disposa l'article 12 del Reial Decret 2.273/1985, de 4 de desembre, pel qual s'aprova el Reglament dels Centres Especials d'Ocupació, per la qual cosa es tindrà en compte:  
a) L'activitat, dimensió, estructura i gerència del Centre.  
b) La composició de la seua plantilla, amb atenció especial a la proporció de treballadors amb discapacitat respecte del total en el Centre Especial d'Ocupació, així com la naturalesa i el grau de minusvalidesa dels seus components, en relació amb la seua capacitat d'adaptació al lloc de treball que exercisquen.  
c) La modalitat i les condicions dels contractes subscrits amb els treballadors de la plantilla del Centre, siguen treballadors amb discapacitat o no.  
d) Les variables econòmiques que concórreguen en el Centre en relació amb el seu objectiu i funció social.  
e) Els servicis d'ajust personal i social que preste el Centre als seus treballadors amb discapacitat.  
Article 22. Requisits dels beneficiaris  
Per a cada tipus d'ajuda es requerirà:  
- Per a la subvenció del cost salarial, haver abonat el salari corresponent als treballadors amb discapacitat del Centre.  
- Per a l'ajuda complementària als centres que disposen de treballadors amb discapacitat de molt difícil inserció, s'haurà d'acreditar el tipus i grau de discapacitat dels treballadors que cal subvencionar.  
- Per a la subvenció d'assistència tècnica, es prestarà per empreses o persones físiques especialitzades i que reunisquen garanties de solvència professional.  
L'assistència tècnica regulada en l'article 21 de la present ordre, no podrà prestar-se pels socis, associats, o persones directament relacionades amb l'entitat beneficiària.  
- Per a la subvenció destinada a adaptar llocs de treball i eliminar barreres arquitectòniques:  
a) justificar la seua necessitat per mitjà de l'oportuna memòria i informe favorable de la Inspecció de Treball.  
b) Els treballadors amb discapacitat pels quals se sol·licita l'ajuda inicialment, hauran d'estar en situació d'alta en Seguretat Social i amb contracte vigent en el Centre Especial d'Ocupació en el moment en què es resolga la petició.  
c) No resultarà subvencionable l'adaptació per treballador o lloc de treball pels quals s'haguera ja obtingut subvenció pel mateix concepte en els 4 anys immediatament anteriors, llevat que es tracte d'adaptacions necessàries per empitjorament de la discapacitat del treballador, degudament acreditat.  
- Per a la subvenció d'equilibri financer, amb caràcter excepcional i extraordinari, el Centre acreditarà que, a més de tindre viabilitat tècnica, econòmica i financera, es troba en el moment de la sol·licitud en una situació financera tal que es posa en greu perill la seua subsistència i, per tant, el manteniment dels llocs de treball. Per a això, s'haurà de presentar la documentació econòmica necessària que permeta determinar la necessitat i quantia de l'ajuda, la seua concreta finalitat i la garantia de la seua reestructuració i viabilitat, una vegada concedida la subvenció.  
- Per a la subvenció destinada a equilibrar els pressupostos dels Centres:   
a) Que no tinga ànim de lucre.  
b) Que siga d'utilitat pública i imprescindibilitat, declarada mitjançant un acord del Consell de Ministres, a proposta del Ministeri de Treball i Assumptes Socials.  
c) Que els resultats adversos que es pretenen equilibrar no deriven d'una gestió deficient segons el parer de l'administració.  
Article 23. Obligacions del beneficiari  
A més de les obligacions generals establides en l'article 5 d'esta ordre, en el supòsit d'ajudes per a l'equilibri financer, el Centre es comprometrà a mantindre l'establiment i no cessar en la seua activitat en un mínim de 5 anys des de la concessió de l'ajuda.  
Article 24. Documentació i termini  
1. Documentació  
A més de la documentació general que establix l'article 6, haurà d'acompanyar-se, en cada cas, la següent:  
A. Costos salarials:  
a) Per als treballadors l'activitat en el corresponent Centre Especial d'Ocupació dels quals s'inicie en el present exercici, haurà d'aportar-se:  
1. Certificats de minusvalidesa o acreditació de la condició de treballador amb discapacitat d'acord amb el que establix la disposició addicional tercera de la present ordre  
2. Juntament amb la corresponent sol·licitud en model normalitzat, còpia del/s contracte/s de treball o conversió/s de contractes temporals que donen lloc a l'ajuda, realitzats a persones discapacitades, degudament comunicat al Centre SERVEF i els parts d'alta en la Seguretat Social.  
En el supòsit de transformacions de contractes temporals, hauran d'aportar-se la conversió del contracte i el comunicat de variació de dades en la Seguretat Social.  
3. Acreditació de la inscripció del treballador com a desocupat demandant d'ocupació en el centre SERVEF corresponent.  
4. Declaració responsable acreditativa que les noves contractacions representen un increment net del nombre d'empleats en l'empresa, en comparació amb la mitjana dels dotze mesos previs, o si no n'hi ha, el lloc cobert no ha quedat vacant a resultes d'acomiadament improcedent d'un treballador.  
b) En imprés normalitzat, relació nominativa, ordenada alfabèticament per cognoms, del personal amb discapacitat per als llocs de treball desl quals se sol·licita l'ajuda.   
B. Per a l'ajuda complementària als Centres Especials d'Ocupació amb treballadors de molt difícil inserció, s'haurà d'acreditar el tipus i percentatge de discapacitat per cada treballador que cal subvencionar, junt amb l'imprés normalitzat de la relació nominativa del personal amb discapacitat per als llocs de treball dels quals se sol·licita l'ajuda.  
C. Assistència tècnica:  
a) Memòria del contingut de la prestació objecte de subvenció.   
b) Pressupost econòmic detallat dels costos objecte de subvenció.  
c) Memòria de l'entitat o el curriculum vitae de les persones que realitzen l'estudi-assessorament.  
D. Adaptació de llocs de treball o eliminació de barreres arquitectòniques:  
a) Memòria descriptiva de les necessitats adaptació del lloc o eliminació de barreres que es realitzaran, identificant el treballador i el tipus de discapacitat, amb indicació del seu cost i informe favorable de la Inspecció de Treball.  
b) Pressupostos i/o factures proforma de la inversió que cal realitzar i/o projecte tècnic, si és el cas.  
c) Programa d'actuació que garantisca l'execució de la inversió abans del 31 d'octubre de l'any de la convocatòria.  
En el cas de canvi de centre de treball, autorització d'obertura del centre de treball.  
d) Certificats de minusvalidesa on conste tipus i grau d'esta, o acreditació de la condició de treballador amb discapacitat d'acord amb el que establix la disposició addicional tercera de la present ordre.  
e) En el cas d'adaptació per empitjorament de la discapacitat del treballador prevista en l'article 22, hauran d'aportar documentació acreditativa del dit empitjorament subscrita pels equips multiprofesionales corresponents.  
E. Subvenció de sanejament financer:  
a) Memòria explicativa del desequilibri financer i el seu origen; antecedents del centre.  
b) Acreditació dels deutes de l'empresa per mitjà de document públic de reconeixement de deutes.  
c) Estudi economicofinancer de viabilitat.  
d) Factures proforma o pressupostos corresponents a les inversions i/o despeses necessàries per a la posada en marxa del projecte de viabilitat.  
e) Balanços de situació (actiu i passiu) i comptes de resultats (ingressos i despeses) dels dos exercicis anteriors, així com balanç de situació i compte de resultats provisionals, junt amb Pla de Finançament i Pla d'Inversions d'exercici actual i dos exercicis futurs, segons model normalitzat.   
f) Relació per ordre de prioritat i en model normalitzat, dels deutes reconeguts i de les inversions i despeses necessàries per a la posada en marxa del pla de viabilitat,   
g) En cas que l'ajuda no es destine a finançar els costos addicionalsl regulats en l'article 42 del Reglament CE 800/2008, declaració responsable referida a les ajudes a càrrec d'un règim de mínimis rebudes per l'entitat durant els tres últims anys, comptadors des de la primera ajuda obtinguda, amb indicació de l'import, organisme, data de concessió i règim d'ajudes en què s'emparava, o, si és el cas, declaració responsable que no n'ha rebut cap.  
F. Subvenció d'equilibri pressupostari:  
a) Declaració d'imprescindibilitat per a assegurar l'ocupació remunerada i la prestació de servicis d'ajust personal i social, entenent per tals els de rehabilitació, terapèutics, d'integració social, culturals i esportius que procuren al treballador amb discapacitat del Centre Especial d'Ocupació una major rehabilitació personal i una millor adaptació en la seua relació social.  
b) Memòria explicativa del desequilibri financer i el seu origen; antecedents del Centre.  
c) Estudi econòmic financer de viabilitat.  
d) Balanços de situació (actiu i passiu) i comptes de resultats (ingressos i despeses) dels dos exercicis anteriors, així com balanç de situació i compte de resultats provisionals, junt amb Pla de Finançament i Pla d'Inversions d'exercici actual i dos exercicis futurs, segons model normalitzat.   
e) En cas que l'ajuda no es destine a finançar costos addicionals regulats en l'article 42 del Reglament CE 800/2008, declaració responsable referida a les ajudes a càrrec d'un règim de mínimes rebuts per l'entitat durant els tres últims anys, comptats des de la primera ajuda obtinguda, amb indicació de l'import, organisme, data de concessió i règim d'ajudes en qùe s'emparava, o, si és el cas, declaració responsable que no n'ha rebut cap.  
G. Despeses financeres: Document bancari que justifique l'obertura del compte regulador.  
2. Termini  
A. Les sol·licituds d'ajudes regulades en este capítol hauran de presentar-se en el termini d'un mes a comptar des de l'endemà de la publicació de la present ordre, llevat que el Centre Especial d'Ocupació no haja iniciat les seues activitats, i en este cas el Centre tindrà un mes a partir de la primera contractació de personal discapacitat, sent el termini màxim per a la petició d'estes ajudes el dia 31 d'octubre.   
En el supòsit d'ampliació de plantilla o pròrroga de contractació de personal discapacitat efectuada fins al 31 d'octubre de l'exercici, per a les ajudes establides en els apartats 1 i 2 de l'article 21, la sol·licitud de l'ajuda es realitzarà en el termini assenyalat d'un mes comptat a partir de la data de la seua contractació o pròrroga, reconeixent-se la subvenció, si no n'hi ha, des de la data de la seua efectiva presentació. En el cas de canvi de seu del centre de treball, regirà el mateix termini d'un mes a comptar de l'autorització d'obertura del centre de treball per a l'ajuda d'adaptació de llocs de treball, encara que no hi haja ampliació de plantilla. En tot cas, estes sol·licituds, en cas de presentar-se en l'exercici actual, no podran ser posteriors al 15 de novembre.  
B. Les sol·licituds d'ajuda salarial i ajuda complementària en CEE per les ampliacions de plantilla de treballadors amb discapacitat efectuades en els mesos de novembre i desembre de 2008, hauran de presentar-se en el termini màxim de dos mesos a comptar des de l'endemà de la publicació de la present Ordre, havent de mantindre les dites contractacions fins a la data de finalització del termini de presentació de sol·licituds a càrrec de la dita Ordre.  
C. Les sol·licituds d'ajuda salarial i ajuda complementària per a CEE per les ampliacions de plantilla de treballadors amb discapacitat efectuades en els mesos de novembre i desembre de 2009 hauran de presentar-se en els terminis establits en l'Ordre de convocatòria d'ajudes per a l'exercici 2010, havent de mantindre les dites contractacions fins a la data de finalització del termini de presentació de sol·licituds a càrrec de la dita Ordre.   
Article 25. Justificació i pagament  
Les ajudes per al manteniment de llocs de treball en Centres Especials d'Ocupació es faran efectives en els termes següents:  
1. Les ajudes als costos salarials es justificaran i lliuraran de la manera següent:  
a) Les ajudes es justificaran per mitjà de la presentació dels rebuts de salaris i document bancari de transferència que, d'acord amb el que establix l'article 12 de la present ordre, acredite el pagament d'estos, resultant obligatòria la presentació de la baixa en Seguretat Social, si és el cas, dels treballadors subvencionats.   
L'aportació de la documentació indicada es realitzarà en els terminis que s'arrepleguen a continuació, junt relació mensual dels treballadors amb discapacitat d'alta, que es recollirà en imprés normalitzat, fins que es facilite pel SERVEF als beneficiaris de les ajudes l'aplicació informàtica SIDEC que suplirà l'imprés indicat.  
Primer termini; de l'1 al 15 de març: nòmines i justificants de transferències bancàries de gener i febrer i TC1 i TC2 de gener.  
Segon termini: de l'1 al 15 de juny: nòmines i justificants de transferències bancàries de març, abril i maig.  
Tercer termini: de l'1 al 15 de setembre: nòmines i justificants de transferències bancàries de juny, extra, si és el cas, juliol i agost.  
Quart termini: de l'1 al 15 de novembre: nòmines i justificants de transferències bancàries de setembre i octubre.  
Quint termini. De l'1 al 15 de gener de l'any següent a la convocatòria: nòmines i justificants de transferències bancàries de novembre, desembre i extra.  
Les ajudes es lliuraran segons la documentació presentada en els terminis anteriors, i, si és el cas, es podrà acumular en un sol pagament la justificació d'un o més terminis, podent descomptar dels pagaments a efectuar, les justificacions dels manteniments de llocs de treball inferiors als tres mesos mínims de contractació establits en l'apartat 1 de l'article 21 de la present Ordre.   
Si per causes degudament motivades la presentació de la documentació justificativa es realitzara fora dels terminis assenyalats, es podrà detraure, si és el cas, de la subvenció a pagar, la quantia corresponent al nombre de dies que hagen originat el retard.  
b) Si el Centre Especial d'Ocupació ha sol·licitat l'ajuda de despeses financeres a través d'un compte de crèdit regulador en una de les entitats bancàries que han subscrit el conveni amb la Conselleria d'Economia, Hisenda i Ocupació, s'emetrà per esta Conselleria un certificat sobre l'import que li poguera correspondre a la vista de la documentació de sol·licitud de la subvenció salarial inicial. Este certificat es traslladarà a l'entitat bancària triada, la qual obrirà el compte de crèdit reguladora i indicarà a la Conselleria el número del dit compte de crèdit. A partir d'este moment, l'entitat bancària procedirà a l'abonament mensual prorratejat de l'ajuda corresponent al cost salarial. En les successives transferències de pagament de les subvencions s'abonarà en el dit compte tant l'ajuda per manteniment salarial i ajuda complementària com l'ajuda per despeses financeres.  
Els terminis de justificació i el pagament de l'ajuda es realitzaran com en l'apartat anterior  
c) Per al personal discapacitat fix del CEE, les ajudes es lliuraran de forma anticipada, segons els percentatges previstos per la Llei d'Hisenda Pública de la Generalitat Valenciana o els que pogueren aprovar-se segons la Llei de Pressupostos per a l'any 2009.  
Les subvencions de naturalesa corrent en matèria de foment d'ocupació destinades al manteniment salarial del personal discapacitat, estan exemptes de prestar garanties per bestreta de subvencions, d'acord amb el que establix l'apartat E) del punt 3 de l'article 47 bis de la Llei d'Hisenda Pública de la Generalitat Valenciana.  
En estos supòsits, la justificació de l'ajuda s'efectuarà d'acord amb el que disposa l'apartat anterior quant a documentació i forma de presentació es referix, i en els terminis següents:  
Primer termini: De l'1 al 15 de juliol: rebuts de salaris de gener a juny, ambdós inclusivament, i TC1 i TC2 de gener.   
Segon termini: De l'1 al 15 de gener de l'any següent a la convocatòria: rebuts de salaris dels mesos de juliol a desembre, ambdós inclosos, i extra.  
2. L'ajuda complementària per als CEE que tinguen en plantilla treballadors amb discapacitat de molt difícil inserció, es justificarà d'acord amb el que establix l'apartat anterior i es podrà lliurar junt amb l'ajuda salarial i en les mateixes condicions que esta.  
3. Per a les ajudes corresponents a l'assistència tècnica, els costos d'esta es justificaran per mitjà de la presentació d'un compte justificatiu comprensiu d'una memòria econòmica acreditativa del cost de les activitats realitzades, que contindrà:  
a) Una relació classificada de les despeses i inversions de l'activitat, amb identificació del creditor i del document, el seu import, data d'emissió i, si és el cas, data de pagament. En el cas que la subvenció s'haja atorgat basant-se en un pressupost, s'indicaran les desviacions succeïdes.  
b) Les factures i els documents acreditatius del pagament dels servicis prestats justificats d'acord amb el que establix l'article 12 de la present ordre.  
c) Una relació detallada d'altres ingressos o subvencions que hagen finançat l'activitat subvencionada amb indicació de l'import i la seua procedència.  
d) Els tres pressupostos que, en aplicació de l'article 31.3 de la Llei General de Subvencions, dega haver sol·licitat el beneficiari.  
e) Còpia dels estudis de viabilitat, organització, comercialització, diagnosi i altres de naturalesa anàloga, així com auditories i informes econòmics, en el cas que l'ajuda vaja destinada a este tipus d'assistència tècnica.   
L'ajuda per assistència tècnica es lliurarà, d'una sola vegada, segons la documentació presentada, tenint com a data límit de justificació el 31 d'octubre del corresponent exercici.  
4. La subvenció per a l'adaptació de llocs o eliminació de barreres s'abonarà prèvia presentació d'un compte justificatiu comprensiu d'una memòria econòmica acreditativa del cost de les activitats realitzades, que contindrà:  
a) Una relació classificada de les despeses i inversions de l'activitat, amb identificació del creditor i del document, el seu import, data d'emissió i, si és el cas, data de pagament. En el cas que la subvenció s'haja atorgat basant-se en un pressupost, s'indicaran les desviacions succeïdes.  
b) Les factures i rebuts, i/o, si és el cas, certificacions d'obra corresponents a les inversions efectivament realitzades, i s'establix com a termini màxim de justificació el dia 31 d'octubre de l'any per al qual se sol·licite l'ajuda.  
c) Una relació detallada d'altres ingressos o subvencions que hagen finançat l'activitat subvencionada amb indicació de l'import i la seua procedència  
d) Els tres pressupostos que, en aplicació de l'article 31.3 de la Llei General de Subvencions, haja d'haver sol·licitat el beneficiari.   
5. Les subvencions d'equilibri financer es lliuraran d'una sola vegada, una vegada presentada la documentació establida en esta ordre i, si és el cas, en la resolució de concessió, havent de justificar-se després del lliurament de l'ajuda, per mitjà de la presentació d'un compte justificatiu comprensiu de:   
a) Una relació en model normalitzat dels deutes pagats, inversions i/o despeses efectuades, necessaris per a la posada en marxa del pla de viabilitat, amb identificació del creditor o, si és el cas, subministrador, i núm. de factura, el seu import i data de pagament, havent d'estar els dits deutes pagats, inversions i/o despeses necessàries realitzades, inclosos en la sol·licitud de subvenció.  
b) Les factures i els documents acreditatius del pagament dels dits deutes, inversions i/o despeses, justificats d'acord amb el que establix l'article 12 de la present ordre.  
El termini per a la justificació de les dites ajudes serà de dos mesos, llevat que la Resolució de concessió establisca terminis distints.   
6. L'ajuda per a l'equilibri pressupostari es lliurarà d'una sola vegada en el moment de la concessió de l'ajuda.  
7. Despeses financeres: l'ajuda es lliurarà una vegada es justifiquen les despeses efectuades pel manteniment del compte regulador i superen la subvenció concedida.   
8. En el supòsit que el beneficiari haguera denegat o revocat expressament el consentiment a què es referix la lletra b), punt 2, de l'article 6, hauran d'aportar la documentació acreditativa de trobar-se el sol·licitant al corrent en les obligacions tributàries i davant la Seguretat Social, la validesa de les quals haurà d'estendre's a la data de cada un dels pagaments.  
9. Correspon al director general del SERVEF, o al director general d'Ocupació i Inserció Laboral per delegació d'aquell, el reconeixement de l'obligació i la proposta de pagament de la subvenció  
CAPÍTOL III  
Unitats de suport a l'activitat professional  
Article 26. Objecte de les ajudes, destinataris finals i unitats de suport a l'activitat professional  
1. Les ajudes recollides en el present capítol tenen com a finalitat recolzar la creació de Unitats de Suport a l'Activitat Professional en el marc dels Servicis d'Ajust Personal i Social dels Centres Especials d'Ocupació, com a instruments de modernització d'estos.  
2. Destinataris finals.  
1. Els destinataris finals del present programa, seran els treballadors amb discapacitat dels Centres Especials d'Ocupació que es troben en algun dels supòsits que es descriuen a continuació:  
a) Persones amb paràlisi cerebral, persones amb malaltia mental o persones amb discapacitat intel·lectual, amb el grau de minusvalidesa reconegut igual o superior al 33%.  
b) Persones amb discapacitat física o sensorial amb un grau de minusvalidesa reconegut igual o superior al 65%.  
2. Les Unitats de Suport a l'Activitat Professional podran prestar servici també als treballadors amb discapacitat del Centre Especial d'Ocupació no inclosos en l'apartat anterior, sempre que la dedicació a estos treballadors no menyscabe l'atenció dels inclosos en l'apartat anterior  
3. S'entén per Unitats de Suport a l'Activitat Professional els equips multiprofessionals emmarcats dins dels Servicis d'Ajust Personal i Social dels Centres Especials d'Ocupació que, per mitjà del desenvolupament de les funcions i comeses relacionades en l'article 2 del Reial Decret 469/2006, de 21 d'abril, pel qual es regulen les Unitats de Suport a l'activitat professional en el marc dels servicis d'ajust personal i social dels Centres Especials d'Ocupació, (BOE del 22), permeten ajudar a superar les barreres, obstacles o dificultats que els treballadors amb discapacitat dels dits centres tenen en el procés d'incorporació a un lloc de treball, així com la permanència i progressió d'este.  
4. Composició de les Unitats de Suport a l'Activitat Professional  
1. Els Centres Especials d'Ocupació que accedisquen a estes subvencions, hauran de disposar d'Unitats de suport a l'Activitat Professional la composició dels quals s'establirà d'acord amb els mòduls que s'indiquen a continuació:  
a) Fins a 15 treballadors amb discapacitat inclosos en el punt 1 de l'apartat 2 del present article: 1 tècnic de grau mitjà o superior, amb titulació universitària preferentment de les àrees de coneixement de Ciències Socials i Ciències de la Salut, directament relacionades amb les funcions i comeses relacionades en l'article 2 del Reial Decret 469/2006, de 21 d'abril, o amb coneixements i/o experiència equiparables, almenys al 20% de la seua jornada i 1 encarregat de suport a la producció a temps complet, o els que corresponguen proporcionalment si la contractació es realitza a temps parcial.  
b) De 16 a 30 treballadors amb discapacitat inclosos en el punt 1 de l'apartat 2 del present article: 1 tècnic de grau mitjà o superior, amb titulació universitària preferentment de les àrees de coneixement de Ciències Socials i Ciències de la Salut, directament relacionades amb les funcions i comeses relacionades en l'article 2 del Reial Decret 469/2006, de 21 d'abril, o amb coneixements i/o experiència equiparables, almenys al 80% de la seua jornada i 2 encarregat de suport a la producció a temps complet, o els que corresponguen proporcionalment si la contractació es realitza a temps parcial.  
c) De 31 a 45 treballadors amb discapacitat inclosos en el punt 1 de l'apartat 2 del present article: 2 tècnics de grau mitjà o superior, amb titulació universitària preferentment de les àrees de coneixement de Ciències Socials i Ciències de la Salut, directament relacionades amb les funcions i comeses relacionades en l'article 2 del Reial Decret 469/2006, de 21 d'abril, o amb coneixements i/o experiència equiparables, un dels tècnics a temps complet i l'altre almenys al 50% de la seua jornada i 3 encarregats de suport a la producció a temps complet, o els que corresponguen proporcionalment si la contractació es realitza a temps parcial.  
d) De 46 a 60 treballadors amb discapacitat inclosos en el punt 1 de l'apartat 2 del present article: 2 tècnics de grau mitjà o superior, amb titulació universitària preferentment de les àrees de coneixement de Ciències Socials i Ciències de la Salut, directament relacionades amb les funcions i comeses relacionades en l'article 2 del Reial Decret 469/2006, de 21 d'abril, o amb coneixements i/o experiència equiparables, a temps complet i 4 encarregats de suport a la producció a temps complet, o els que corresponguen proporcionalment si la contractació es realitza a temps parcial.  
e) De 61 a 75 treballadors amb discapacitat inclosos en el punt 1 de l'apartat 2 del present article: 3 tècnics de grau mitjà o superior, amb titulació universitària preferentment de les àrees de coneixement de Ciències Socials i Ciències de la Salut, directament relacionades amb les funcions i comeses relacionades en l'article 2 del Reial Decret 469/2006, de 21 d'abril, o amb coneixements i/o experiència equiparables, dos dels tècnics a temps complet i l'altre dels tècnics almenys al 50% de la seua jornada, i 5 encarregats de suport a la producció a temps complet, o els que corresponguen proporcionalment si la contractació es realitza a temps parcial.  
f) Per a més de 75 treballadors, s'establirà la plantilla de la Unitat de Suport a l'Activitat Professional proporcionalment, segons els criteris anteriorment exposats.  
2. Quan el nombre de treballadors amb el tipus de discapacitat i grau de minusvalidesa establit en el punt 1 de l'apartat 2n del present article a què es dirigix el servici no es corresponga amb els límits de cada mòdul, el temps de dedicació del personal de les Unitats de Suport a l'Activitat Professional serà proporcional al nombre de dits treballadors amb discapacitat  
3 Quan per causes justificades es produïsquen vacants del personal que integra estes unitats, a fi de mantindre la proporcionalitat, hauran de ser substituïdes per altres treballadors de la mateixa categoria i condicions que el substituït, presentant el corresponent contracte comunicat en el Centre SERVEF, en el termini de 15 dies.  
Article 27. Subvencions, quantia i incompatibilitats  
1. Les subvencions establides en el present capítol es destinaran a finançar costos salarials i de Seguretat Social derivats de la contractació indefinida dels treballadors de les Unitats de Suport a l'Activitat Professional en els Centres Especials d'Ocupació, per al desenrotllament de les funcions descrites en el Reial Decret que les crea, llevat que estos treballadores resulten tindre alguna discapacitat per la qual el Centre Especial d'Ocupació haja sol·licitat l'ajuda salarial per manteniment de llocs de treball, sent ambdós ajudes incompatibles.  
No es consideraran integrants de les Unitats de Suport a l'Activitat Professional, a l'efecte de les subvencions regulades en el present capítol, aquells treballadors l'activitat laboral setmanal dels quals, en la mateixa o en una altra empresa, ja estiga subvencionada per qualsevol organisme públic en jornada igual o superior a 40 hores setmanals.  
2. La quantia de les dites subvencions s'establix en 1.200 Euros anuals per cada treballador amb el tipus de discapacitat i grau de minusvalidesa indicats en el punt 1 de l'apartat 2 de l'article 26 contractats per temps indefinit o per mitjà de contracte temporal de duració igual o superior a sis mesos.  
La dita subvenció de 1.200 Euros es reduirà de forma proporcional en funció de la jornada i duració dels contractes dels treballadors discapacitats.  
Article 28. Documentació i terminis  
1. Documentació  
Les sol·licituds en model normalitzat hauran d'acompanyar-se, a més de la documentació general que s'establix en els articles 6 i 14, per la següent:  
a) Relació dels treballadors integrants de cada Unitat de Suport, llocs de treball que hagen d'ocupar i jornada laboral, així com relació de treballadors discapacitats a què atenga cada Unitat, especificant tipus i grau de discapacitat i tipus i duració dels contractes (alta i baixa en SS).  
b) Annex normalitzat amb dades de plantilla de treballadors del CEE per a valoració d'expedients.  
c) Pla d'Ajust Personal i Social del Centre Especial d'Ocupació així com memòria del contingut de les funcions encomanades a les Unitats de Suport, i de cada un dels seus membres.  
d) Còpia dels contractes indefinits, o transformació de temporals en indefinits, dels treballadors integrants de les Unitats de Suport amb anterioritat a la presentació de les corresponents sol·licituds, així com dels nous contractes o transformacions que puguen realitzar-se, degudament comunicats al Centre SERVEF corresponent, junt amb els parts d'alta en Seguretat Social.  
e) Documentació acreditativa del tipus i grau de discapacitat dels treballadors, d'acord amb el que disposa la disposició addicional 3ª de la present ordre.  
f) Documentació acreditativa de la titulació de grau mitjà o superior del personal tècnic integrant de les unitats de suport, o si no n'hi ha, curriculum vitae acreditatiu dels coneixements i/o experiència equiparables.  
2. Termini  
A les sol·licituds d'ajudes regulades en este capítol, els resultarà d'aplicació el termini establit en l'article 24.2 paràgraf primer de l'apartat A de la present ordre.  
Article 29. Justificació i pagament  
1. Les despeses consistents en salaris dels treballadors, s'acreditaran sempre per mitjà de la presentació de les nòmines dels treballadors integrants de les unitats de suport junt amb les transferències bancàries, d'acord amb el que establix l'article 12 de la present ordre i les despeses consistents en recompensa de quotes de Seguretat, per mitjà de la presentació dels corresponents TC1 i TC2 de cada mensualitat.  
L'aportació de la documentació indicada es realitzarà en els terminis que es recullen a continuació, acompanyada de la relació mensual dels treballadors amb discapacitat d'alta i personal de les Unitats de Suport a l'Activitat Professional que presten servicis, que es recollirà en imprés normalitzat:  
Primer termini: de l'1 al 15 de març, nòmines i justificants de transferències bancàries de gener i febrer i TC1 i TC2 de gener.  
Segon termini: de l'1 al 15 de juny, nòmines i justificants de transferències bancàries de març, abril i maig i TC1 i TC2 de febrer, març i abril.  
Tercer termini: de l'1 al 15 de setembre, nòmines i justificants de transferències bancàries de juny, extra, si és el cas, juliol i agost i TC1 i TC2 de maig, juny i juliol.  
Quart termini: de l'1 al 15 de novembre, nòmines i justificants de transferències bancàries de setembre i octubre i TC1 i TC2 d'agost i setembre.  
Quint termini: de l'1 al 15 de febrer de l'exercici següent, nòmines i justificants de transferències bancàries de novembre, desembre i extra i TC1 i TC2 d'octubre, novembre i desembre.  
2. Les subvencions s'abonaran per mitjà de pagaments anticipats, en funció dels percentatges establits en la Llei d'Hisenda Pública de la Generalitat, sense perjuí de la modificació a l'alça que poguera aprovar-se en la Llei de Pressupostos de la Generalitat per a l'exercici 2009, en relació amb el que establix l'apartat tercer de l'article 47 bis del Text Refós de la Llei d'Hisenda Pública Valenciana.   
En el supòsit que el beneficiari haguera denegat o revocat expressament el consentiment a què es referix la lletra b), punt 2, de l'article 6, hauran d'aportar la documentació acreditativa de trobar-se el sol·licitant al corrent en les obligacions tributàries i davant la Seguretat Social, la validesa de les quals haurà d'estendre's a la data de cada un dels pagaments.  
Els Centres Especials d'Ocupació, beneficiaris de les ajudes regulades en el present capítol, estan exonerats de formalitzar garanties per les quantitats anticipades, en la forma establida en l'apartat E) de l'article 47 bis de la Llei d'Hisenda Pública de la Generalitat.  
CAPÍTOL IV  
Projectes d'inserció a través de CEE + I  
Article 30. Objecte de les ajudes  
Les ajudes recollides en el present capítol tenen com a finalitat recolzar projectes encaminats a facilitar la contractació laboral en empreses ordinàries de persones discapacitades que prèviament han seguit un itinerari d'inserció en un CEE + I.  
Article 31. Obligacions dels beneficiaris  
Els CEE + I a més de complir els requisits assenyalats amb caràcter general per als CEE establits en els articles 4 i 18 d'esta ordre, hauran de fer constar en els seus estatuts de constitució que, a més de les activitats econòmiques pròpies del Centre Especial d'Ocupació, una de les funcions serà la integració laboral en el mercat ordinari dels treballadors amb discapacitat que tinguen en la seua plantilla, utilitzant per a això un procés previ d'itinerari d'inserció. Excepcionalment, podrà substituir-se el dit requisit pel compromís d'adequació dels Estatuts en un termini màxim d'un any des de la data de publicació d'esta ordre.  
Article 32. Documentació i termini  
A més de la documentació general que establix l'article 6, els CEE + I que sol·liciten acollir-se a les ajudes previstes en este capítol hauran d'aportar els documents següents:  
a) Projecte d'Inserció Laboral, que contindrà necessàriament una memòria d'activitats, detallant el nombre de treballadors acollits, les mesures de suport implantades i els terminis de vigència, així com una memòria econòmica, en què s'haurà de fer constar la previsió del cost del projecte, tot detallant-se cadascunes de les despeses associades a la seua execució, i podrà incloure despeses salarials del personal propi o contractat pel Centres Especials d'Ocupació, així com despeses corrents.  
b) Relació d'empreses ordinàries col·laboradores que es comprometen a contractar els treballadors amb discapacitat del CEE + I una vegada finalitzat l'itinerari d'inserció.  
El termini per a presentar les sol·licituds per a l'obtenció de les ajudes regulades en este capítol s'iniciarà l'endemà de la publicació de l'Ordre i finalitzarà el dia 30 de juny de 2009.   
Article 33. Quanties  
1. Per cada treballador que al finalitzar l'itinerari d'inserció siga contractat per l'empresa ordinària per temps indefinit i a jornada completa, el Centre Especial d'Ocupació tindrà dret a una subvenció per un import de 3.000 euros, sempre que s'acredite la despesa corresponent a este import mitjançant despeses salarials de personal de suport o despeses corrents relacionades amb la posada en marxa de l'itinerari d'inserció.  
2. Quan el contracte a temps indefinit es concerte a temps parcial, la subvenció de 3.000 euros es reduirà proporcionalment a la jornada pactada.  
Article 34. Justificació i pagament  
1. Les ajudes previstes en este capítol es justificaran en el termini que determine la resolució de concessió, i en tot cas el termini màxim de presentació dels justificants serà el dia 31 d'octubre de 2009.  
2. Amb caràcter previ al lliurament de l'ajuda hauran de presentar la documentació següent:  
a) Còpia del/s contracte/s de treball, dels treballadors amb discapacitat, que després del període de realització d'itineraris d'inserció han sigut contractats per una empresa ordinària, degudament registrada pel SERVEF o còpia del contracte firmat per les parts junt amb el justificant de la comunicació telemàtica al SERVEF   
b) Acreditació de la baixa en el Centre Especial d'Ocupació d'aquells treballadors que cessen per inserció en empresa ordinària.  
c) En el supòsit que el beneficiari haguera denegat o revocat expressament el consentiment a què es referix la lletra b), punt 2, de l'article 6, documentació acreditativa de trobar-se el sol·licitant al corrent en les obligacions tributàries i davant la Seguretat Social, la validesa de les quals haurà d'estendre's a la data de cada un dels pagaments.   
d) Les despeses es justificaran mitjançant la presentació d'un compte justificatiu comprensiu d'una memòria econòmica acreditativa del cost de les activitats realitzades, que contindrà:  
1) Una relació classificada dels costos salarials i despeses corrents, amb identificació del personal de suport i del document, el seu import, data d'emissió i, si és el cas, data de pagament. En cas que la subvenció s'haja atorgat a partir d'un pressupost, s'indicaran les desviacions esdevenides.  
2) Les nòmines, assegurances socials i factures acreditatives del pagament dels servicis prestats justificats d'acord amb allò establit en l'article 12 de la present ordre.  
TÍTOL III  
Contractació de treballadors amb discapacitat   
per empreses ordinàries  
Programa de suport a la contractació   
indefinida a través d'enclavaments laborals  
Article 35. Objecte  
El present títol té com a objecte establir incentius per a afavorir la inserció dels treballadors amb discapacitat en el mercat ordinari de treball, afavorint el trànsit des de l'ocupació en els centres especials d'ocupació i possibilitant l'accés a estos de nous treballadors amb discapacitat.   
Article 36. Accions de suport  
Les ajudes previstes en el present títol s'articulen en el Programa de suport a la contractació indefinida a través d'enclavaments laborals.   
Article 37. Requisits de l'enclavament   
S'entendrà per enclavament laboral el contracte entre una empresa del mercat ordinari de treball, anomenada empresa col·laboradora, i un centre especial d'ocupació per a la realització d'obres o servicis que tinguen relació directa amb l'activitat normal d'aquella i per a la realització de la qual un grup de treballadors amb discapacitat del centre especial d'ocupació es desplaça temporalment al centre de treball de l'empresa col·laboradora, amb els requisits i condicions establides pel Reial Decret 290/2004, de 20 de febrer, pel qual es regulen els enclavaments laborals com a mesura de foment de l'ocupació de les persones amb discapacitat.  
Article 38. Ajudes  
1. Les empreses col·laboradores que, durant el present exercici i d'acord amb allò que s'ha regulat en el Reial Decret 290/2004, de 20 de febrer, contracten amb caràcter indefinit a un treballador de l'enclavament amb discapacitat que presente especials dificultats per a l'accés al mercat ordinari de treball d'acord amb el que disposa l'article 6.2.a) o b) del dit Reial Decret, tindran dret a les ajudes següents:  
a) Subvenció de 7.814 euros per cada contracte de treball subscrit a jornada completa. Si el contracte fóra a temps parcial, la subvenció es reduirà proporcionalment segons la jornada de treball pactada.  
Esta subvenció podrà ser destinada per l'empresa col·laboradora, totalment o parcialment, a servicis de suport del treballador.  
La intensitat de l'ajuda no superarà el 75% dels costos subvencionables.  
Quan les contractacions no representen un increment net del nombre d'empleats en l'empresa, en comparació amb la mitjana dels dotze mesos previs, el lloc o llocs no hauran d'haver quedat vacants de resultes d'acomiadament improcedent del treballador.  
b) Subvenció per adaptació del lloc de treball i eliminació de barreres o obstacles. Esta subvenció, compatible amb l'anterior ajuda, que podrà aconseguir els 902 euros per treballador amb discapacitat contractat, destinada a l'adaptació dels llocs de treball o dotació d'equips de protecció personal necessaris per a evitar accidents laborals al treballador amb discapacitat contractat, o eliminar barreres o obstacles que impedisquen o dificulten el treball dels treballadors amb discapacitat. Si esta ajuda no fóra sol·licitada per l'empresa, podrà ser sol·licitada pel mateix treballador.  
2. Per a tindre dret a estes ajudes, la contractació dels treballadors haurà de realitzar-se sense solució de continuïtat i transcorregut, almenys, un termini de tres mesos des de l'inici de l'enclavament o des de la incorporació del treballador si esta fóra posterior a l'inici de l'enclavament.  
Article 39. Documentació i terminis  
A. Documentació  
Les sol·licituds, en model normalitzat pel SERVEF hauran d'acompanyar-se, a més de la indicada en l'article 6.2, de la documentació següent:  
a) Còpia del/els contracte/s de treball subscrits amb persones discapacitades, degudament comunicat al Centre SERVEF.   
b) Document nacional d'identitat del treballador contractat.  
c) Part d'alta del treballador contractat en la Seguretat Social.   
d) Certificat de minusvalidesa expedit per l'òrgan competent on conste el tipus i grau de minusvalidesa o acreditació de la condició de persona amb discapacitat d'acord amb el que establix la disposició addicional tercera de la present ordre, que permeten poder comprovar que es tracta de treballadors amb especials dificultats d'accés al mercat ordinari de treball, en els termes de l'article 6.2 del Reial Decret 290/2004, de 20 de febrer.   
e) Per a les ajudes d'adaptació de llocs, memòria descriptiva de les necessitats adaptació o dotació de mitjans de protecció personal, amb indicació del seu cost i informe favorable de la Inspecció de Treball.  
f) Declaració acreditativa de què l'empresa complix la normativa sobre integració laboral de persones amb discapacitat, o si és el cas, l'exempció de la dita obligació, de conformitat amb el que disposa l'article 7 de la Llei 11/2003, de 10 d'abril, de la Generalitat Valenciana, d'Estatut de Persones amb Discapacitat.  
g) Contracte subscrit entre l'empresa col·laboradora i el Centre Especial d'Ocupació, en els termes i condicions establides per l'article 5 del Reial Decret 290/2004, de 20 de febrer, per mitjà del qual es formalitze l'enclavament laboral.  
h) Comunicació a la Direcció General del SERVEF d'este contracte i les seues possibles pròrrogues, en el termini d'un mes des de la seua firma.  
i) Declaració responsable acreditativa que les noves contractacions representen un increment net del nombre d'empleats en l'empresa, en comparació amb la mitjana dels dotze mesos previs, o si no n'hi ha, el lloc cobert no ha quedat vacant de resultes d'acomiadament improcedents d'un treballador.  
B. Terminis  
1. Les sol·licituds d'ajudes regulades en este títol hauran de presentar-se en el termini màxim de dos mesos comptats des de la data d'inici de la prestació laboral i tindran com a data límit el 31 d'octubre de 2009. Per a les contractacions formalitzades en el 2009, en el període previ a la publicació de la present convocatòria, el còmput del termini de dos mesos s'iniciarà a partir de l'endemà a la dita publicació.  
2. Les sol·licituds referides al manteniment de contractes formalitzats en els tres últims mesos de l'any 2008 hauran de presentar-se en el termini màxim de dos mesos a comptar des de l'endemà a la publicació de la present ordre.   
Article 40. Obligacions beneficiaris  
A més de les obligacions establides amb caràcter general en l'article 5 d'esta ordre, els beneficiaris de les ajudes regulades en el present títol hauran:   
1. Formalitzar els contractes per escrit.  
2. Les entitats beneficiàries estan obligades a mantindre l'estabilitat en l'ocupació dels treballadors amb discapacitat contractats a l'empara de la present disposició per un període mínim de tres anys.   
Durant el dit període, en cas de baixa per acomiadament declarat o reconegut improcedent, procedirà el reintegrament total de la subvenció; si la baixa ocorreguera per altres causes no imputables als beneficiaris, hauran de substituir-los en el termini d'un mes per altres treballadors amb les mateixes característiques, comunicant-ho a l'òrgan que va concedir la subvenció en un termini no superior a 15 dies des de la data del nou contracte, i es beneficiaran en este cas només de la bonificació de la quota de la Seguretat Social pels substituts.  
3. Remetre anualment a la direcció territorial d'Ocupació una relació dels treballadors pels quals s'hagueren concedit les ajudes i subvencions regulades en esta disposició, a fi d'acreditar la seua permanència en l'empresa o, si és el cas, dels treballadors que els hagueren substituït; esta obligació s'entendrà durant tres anys a partir de la data de la contractació indefinida del treballador amb discapacitat.  
Article 41. Liquidació i forma de pagament  
1. Una vegada dictada la resolució de concessió de les ajudes i/o subvencions a què es referix el present Títol, es lliurarà l'import total de l'ajuda reconeguda a cada beneficiari. La percepció de les ajudes per a adaptació de llocs de treball requerirà la presentació dels justificants que acrediten la despesa realitzada, amb data límit del 21 de novembre de 2009, havent d'acreditar d'acord amb el que establix l'article 12 de la present ordre.   
2. En el supòsit que el beneficiari haguera denegat o revocat expressament el consentiment a què es referix la lletra b), punt 2, de l'article 6, hauran d'aportar la documentació acreditativa de trobar-se el sol·licitant al corrent en les obligacions tributàries i davant de la Seguretat Social, la validesa de les quals haurà d'estendre's a la data del pagament de l'ajuda.  
3. Correspon als directors territorials d'Ocupació del SERVEF, per delegació del director general del SERVEF, el reconeixement de l'obligació i la proposta de pagament d'estes.  
Article 42. Normativa supletòria  
La normativa bàsica que regula els enclavaments laborals ve recollida en el Reial Decret 290/2004, de 20 de febrer, pel qual es regulen els enclavaments laborals com a mesura de foment de l'ocupació de les persones amb discapacitat. En allò no previst per este, i quant al règim sobre requisits, exclusions i obligacions, caldrà ajustar-se al que disposa el Reial Decret 1.451/1983, d'11 de maig, modificat pel Reial Decret 170/2004, de 30 de gener.  
DISPOSICIONS ADDICIONALS  
Primera  
La concessió de les ajudes previstes en esta ordre estarà condicionada a l'existència de crèdit adequat i suficient per a això en els pressupostos de la Generalitat Valenciana.  
Una vegada publicada la Llei de Pressupostos de la Generalitat Valenciana per a l'exercici 2009, per Resolució del director general del SERVEF, es donarà publicitat de les línies de crèdit i de l'import global màxim destinat a la concessió de les ajudes previstes en la present disposició.  
Segona  
Les ajudes, regulades en la present Ordre, són compatibles amb el mercat comú ja que es regixen pel Reglament (CE) 800/2008 de la Comissió, de 6 d'agost de 2008 (DOUE DE 9.8.2008), pel qual es declaren determinades categories d'ajudes compatibles amb el mercat comú en aplicació dels articles 87 i 88 del Tractat, i concretament pels articles 26, 41 i 42, sempre que:  
- Quant a l'ajuda d'assistència regulada en el capítol I -Projectes de creació d'ocupació estable del títol II Centres Especials d'Ocupació, la intensitat de l'ajuda no supere el 50% dels costos subvencionables, i els servicis no consistisquen en les activitats excloses expressament en l'article 26 del Reglament.  
- Quant a les subvencions salarials, la intensitat de les ajudes no superen el 75% dels costos subvencionables.  
- Quant a costos addicionals, la intensitat d'ajuda no supere el 100% dels costos subvencionables, entenent-se per tals els regulats en l'article 42 de l'esmentat Reglament.  
- Quant a les subvencions destinades a equilibrar i sanejar financerament els Centres Especials d'Ocupació i les subvencions dirigides a equilibrar el pressupost d'aquells centres que no tinguen ànim de lucre i que siguen d'utilitat pública, regulats en els apartats 6 i 7 de l'article 21 de la present Ordre (capítol II del títol II), les ajudes es destinen a finançar els costos addicionals regulats en l'article 42 del Reglament.   
Estes ajudes en favor de la integració laboral de treballadors amb discapacitat, podran acumular-se amb ajudes exemptes en virtut de l'esmentat Reglament en relació amb els mateixos costos subvencionables per damunt del llindar més alt aplicable pel Reglament, sempre que tal acumulació no done lloc a una intensitat d'ajuda superior al 100% dels costos pertinents durant qualsevol període en què s'empre a estos treballadors.  
Els Centres Especials d'Ocupació beneficiaris de les ajudes recollides en el títol II de la present Ordre, hauran de tenir consideració del PYMES, entenen com a tals, d'acord amb allò establit en l'article 1 de l'annex I de l'esmentat Reglament 800/2008, de la Comissió, les empreses que ocupen a menys de 250 treballadors i el volum de negocis anual de les quals no excedisquen de 50 milions d'euros o el balanç general de les quals no passe de 43 milions d'euros.   
Les ajudes regulades en la present Ordre, no podran concedir-se, segons disposa l'article 1 del Reglament d'exempció per categories citat, a empreses que realitzen:  
a) Activitats relacionades amb l'exportació.  
b) Activitats en el sector del carbó.  
c) Activitats en el sector de l'acer.  
d) Activitats en el sector de la construcció naval.   
e) Activitats en el sector de les fibres sintètiques.  
f) Queden excloses, així mateix, les empreses en crisi o les empreses que estiguen subjectes a una ordre de recuperació pendent després d'una decisió prèvia de la Comissió que haja declarat una ajuda il·legal i incompatible amb el mercat comú.  
Així mateix, en el sector del transport, queden excloses les ajudes destinades a l'adquisició de mitjans i equips de transport, en el cas de transport de mercaderies per carretera i transport aeri.  
A l'efecte de l'exclusió de l'apartat f), una PIME es considerarà empresa en crisi, si complix les condicions següents:  
a) si es tracta d'una societat de responsabilitat limitada, que haja desaparegut més de la mitat del seu capital subscrit i s'haja perdut més d'una quarta part d'este en els últims 12 mesos o,  
b) si es tracta d'una societat en què almenys alguns dels seus socis tenen una responsabilitat il·limitada sobre el deute de l'empresa, que hagen desaparegut més de la mitat dels seus fons propis, tal com s'indiquen en els llibres d'esta, i s'haja perdut més d'una quarta part d'estos en els últims 12 mesos, o  
c) per a totes les formes d'empreses, que s'haja iniciat el procediment per a la declaració de concurs.   
Una PIME amb menys de tres anys d'antiguitat no es considerarà en crisi, excepte en el cas que complisca la condició prevista en la lletra c) de l'apartat anterior.  
Les subvencions destinades a equilibrar i sanejar financerament els Centres Especials d'Ocupació i les subvencons dirigides a equilibrar el pressupost d'aquells centres que no tinguen ànim de lucre i que siguen d'utilitat pública, regulats en els apartats 6 i 7 de l'article 21 de la present Ordre (capítol II del títol II), que no es destinen a finançar els costos addicionals regulats en l'article 42 del Reglament CE 800/2008, són compatibles amb el mercat comú, com que no resulta d'aplicació allò previst en l'article 87, apartat 1 del Tractat Constitutiu de la Comunitat Europea, perquè es tracta d'ajudes acollides al règim d'ajudes de minimis, establit en el Reglament (CE) núm. 1998/2006 de la Comissió, publicat en el DOUE del 28/12/2006, i relatiu a l'aplicació dels articles 87 i 88 del Tractat CE a les ajudes de mínimis.   
Estes ajudes sotmeses al règim de minimis, no podran concedir-se a empreses dels sectors següents:  
a) Pesca i aqüicultura, segons es preveuen en el Reglament (CE) núm. 104/2000 del consell.  
b) Producció primera dels productes agrícoles que figuren en la llista de l'annex I del Tractat .  
c) Activitats relacionades amb l'exportació a tercers països o estats membres quan l'ajuda estiga vinculada a la creació i funcionament d'una xarxa de distribució o a altres despeses d'explotació vinculades a l'activitat d'exportació.  
d) Carbó, segons es definix en el Reglament (CE) núm. 1407/2002  
e) Queden excloses, així mateix, les empreses en crisi.  
D'altra banda, l'aplicació del règim de mínimis suposa que l'ajuda total de minimis concedida a una empresa determinada no serà superior a 200.000 euros durant qualsevol període de tres exercicis fiscals. Quan l'empresa opere en el sector del transport per carretera l'import màxim aplicable serà de 100.000 euros  
Tercera  
A l'efecte de la present ordre d'ajudes, tindran la consideració de treballadors amb discapacitat, els següents:  
a) Aquells que compten amb un grau de minusvalidesa reconegut igual o superior al 33%.  
b) En compliment de l'article 1.2 de la Llei 51/2003, d'igualtat d'oportunitats, no discriminació i accessibilitat universal de les persones amb discapacitat, en relació amb el que disposa el Reial Decret 1414/2006, d'1 de desembre, pel qual es determina la consideració de persona amb discapacitat a l'efecte de la Llei 51/2003, es consideraran afectats per una discapacitat igual o superior al 33% els pensionistes de la Seguretat Social, que tinguen reconeguda una pensió d'incapacitat permanent total, absoluta o gran invalidesa, i als pensionistes de classes passives que tinguen reconeguda una pensió de jubilació o de retir per incapacitat permanent per al servici o inutilitat.  
En este cas, i per a la determinació del tipus de discapacitat psíquica, es tindrà en compte la incapacitat permanent total en la que el certificat de l'organisme competent per al reconeixement arreplegue la concurrència de paràlisi cerebral, persones amb malaltia mental o persones amb discapacitat intel·lectual.  
Quarta  
La present ordre recull les bases establides pel Ministeri de Treball per a les ajudes la gestió i control de les quals ha sigut transferida a la Generalitat Valenciana i contingudes en les disposicions següents:  
· Llei 13/82, de 7 d'abril, d'Integració Social de minusvàlids i legislació de desplegament i modificatiu.  
· L'Ordre de 16 d'octubre de 1998, del Ministeri de Treball i Assumptes Socials, que establix les bases reguladores per a la concessió d'ajudes i subvencions públiques destinades al foment de la seua integració laboral en Centres Especials d'Ocupació i treball autònom.  
· El Reial Decret 469/2006, de 21 d'abril, pel qual es regulen les unitats de suport a l'activitat professional en el marc dels servicis d'ajust personal i social dels Centres Especials d'Ocupació.  
. El Reial Decret 290/2004, de 20 de febrer, pel qual es regulen els enclavaments laborals com a mesura de foment de l'ocupació de les persones amb discapacitat. En allò no previst per este, caldrà ajustar-se al que disposa el Reial Decret 1.451/1983, d'11 de maig, modificat pel Reial Decret 170/2004, de 30 de gener,   
Així mateix, és de total aplicació la Llei 38/2003, General de Subvencions, tenint en compte les particularitats regulades en el Reial Decret 357/2006, de 24 de març, així com el Reglament de la Llei 38/2003, aprovat per Reial Decret 887/2006, en els programes la regulació dels quals correspon a l'Estat i la gestió de la qual ha sigut transferida a la Generalitat Valenciana, compresos en els capítols I «Projectes de creació d'ocupació estable», capítol II «Manteniment de Llocs de Treball» i III «Unitats de Suport a l'activitat professional» del títol II «Centres Especials d'Ocupació» i capítol III «Programa de suport a la contractació indefinida a través d'enclavaments laborals» del títol III «Contractació de treballadors amb discapacitat per empreses ordinàries»;   
Per als programes d'ajudes que puguen finançar-se amb fons propis o europeus, resulten d'aplicació els preceptes bàsics de la llei 38/2003, General de Subvencions així com del Reglament de la Llei 38/2003, aprovat per Reial Decret 887/2006 i els preceptes en vigor del Text Refós de la Llei d'Hisenda Pública de la Generalitat Valenciana, aprovat per Decret Legislatiu de 26 de juny de 1991. Estos programes són els compresos en el capítol II, pel que fa a «Ajuda complementària per a CEE que tinguen en plantilla a treballadors amb discapacitat de molt difícil inserció» i «Despeses financeres», i capítol IV «Projectes d'inserció a través de CEE+I», tots ells del títol II, resultant així mateix d'aplicació, quant al procediment de concessió directa, el Decret 130/2006, del Consell (DOGV del 03/10/2006) per als programes de «Projectes d'inserció a través de CEE+I»   
DISPOSICIÓ FINAL  
Única  
S'autoritza el director general del SERVEF a dictar les disposicions i adoptar les mesures que considere convenients per al desplegament i aplicació de la present ordre.  
Es delega en el director general del SERVEF la competència per a ampliar els terminis de justificacions, amb caràcter excepcional, quan concórreguen circumstàncies degudament motivades que impossibiliten la seua presentació en els terminis assenyalats.  
Contra el present acte, que esgota la via administrativa, podran els interessats interposar recurs contenciós administratiu en el termini de dos mesos, a comptar de l'endemà de la seua publicació, davant la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que establix els articles 10.1.a) i 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa, o, potestativament, recurs de reposició davant de l'òrgan que va dictar la resolució en el termini d'un mes, computats en els termes ja dits, de conformitat amb el que disposen els articles 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, en la seua redacció donada per la Llei 4/1999, de 13 de gener. I això, sense perjuí de la possibilitat que els interessats puguen exercitar, si és el cas, qualsevol altre recurs que consideren convenient.   
Quan la interessada siga una administració local, podrà efectuar requeriment previ a la interposició del recurs contenciós administratiu, davant de l'òrgan competent en el termini de dos mesos que es computaran a partir de l'endemà de la seua notificació, en els termes que preveu l'article 44 de la Llei 29/1998.   
València, 30 de desembre de 2008  
El vicepresident segon del Consell i conseller d'Economia, Hisenda i Ocupació,  
GERARDO CAMPS DEVESA